Literaturzaleen txoko berria | Zarauzko Hitza\nErabiltzailea/Pasahitza gogoratu Asteazkena, 2013-12-18\nLiteraturzaleen txoko berria\n2012/09/20\tAisia, Bestelakoak, Ekitaldiak, Kultura\tNork Aritz Mutiozabal Jon Benito (Aritz Mutiozabal/Urola Kostako Hitza)\nLiburuak irakurriz dibertitu eta literaturaz solasean goxo-goxo jardutera gonbidatu du Paperezko Lagunak irakurle talde sortu berriak. Jon Benito idazlea eta Garoa liburu-dendako kideak daude proiektu honen atzean, eta gaur arratsaldean aurkeztuko du bere burua jendaurrean, 19:30ean, liburu-dendako sotoan . «Lagunei posta elektronikoz egin diegu deialdia, eta sare sozialen bidez ere iragarri dugu. Orain, ikusi nahi dugu zenbat jende gerturatzen den, eta gerturatzen diren guztien artean taldeari forma eman nahiko genioke. Taldearen nondik norakoak azalduko dizkiegu, eta jada lehenengo irakurketa zein izango den ere azalduko diegu», dio Garoako Eneko Agirrek aurkezpenaren inguruan.\nGaroa liburu-dendako arduradunek betidanik izan dute irakurketa talde bat abian jartzeko gogoa. Baina Jon Benito idazlea izan zen herri mailan eta lagunartean literaturaz hitz egiteko taldea sortzea proposatu ziena. Benito beraren ekimena izan bazen ere, elkarlanean mamitu dute proiektua. «Pare bat aldiz elkartu ginen, guk geneukan ideia eta berak zuena bateratzeko. Egia da Zarautzen badela horrelako talderik Sanz Enea liburutegian; bata, euskaraz eta bestea, gaztelaniaz. Beraz, aztertzen aritu ondoren, beste bat sortzeko premia bazegoela iruditu zitzaigun», nabarmendu du Agirrek.\nPapezko Lagunak taldearen helburuak garbia dira: «Liburu beraren inguruan jendeak irakurketa ezberdinak egitea gustatuko litzaiguke. Lagun giroan, liburuan azaltzen diren gai ezberdinak jorratu nahi ditugu, baina ez maila literatoan edo intelektualean, eta liburua goitik behera azpimarratuta. Baizik eta norberari iradokitzen zaizkion gauzak kontatzea gainerako kideen aurrean». Azken finean, irakurketa taldearen izenak ere «gertutasun» hori islatu nahi du.\nDozena bat edo hamabost lagun inguru bildu, eta kafetxo bat hartzen liburuaren inguruan hitz egitea dute helburu. Garoa liburu-dendako sotoa izango dute topagune, hilabetean behin; hileko hirugarren asteko ostegunetan, 19:30etik aurrera. Saioak Jon Benitok gidatuko ditu, eta aldian-aldian, aztergai izango duten liburuaren egilea gonbidatu nahi dute. Hasiera batean, irakurketa guztiak euskaraz izango dira. Edonola ere, «jendeak gaztelaniaz zerbait egin nahiko balu, ikusiko genuke».\nEtiketak: Garoa, irakurzale, Jon Benito, liburu, Paperezko Lagunak, zarautz Logging In...\tProfile cancel\nLast reply was 2012/09/20\tAldaba » Blog Archive » “PAPEREZKO LAGUNAK” IRAKURLE TALDE SORTU BERRIA\tView\n[...] Osorik irakurtzeko: ZARAUZKO HITZA [...]\n[WORDPRESS HASHCASH] The comment’s server IP (173.236.168.225) doesn’t match the comment’s URL host IP (173.236.178.234) and so is spam.\nBerriketan.info Viewing item 1 to 5 (of 5 items) Aritz Sorzabal wrote a new post, Reala Kopako final-zortzirenetan da, Algeciras jipoitu eta gero (4-0), on the site Irutxuloko Hitza 1 hour, 21 minutes ago\nRealak Espainiako Kopako madarikazioa uxatu du behingoz, talde donostiarrari zegokion lehen kanporaketa gainditu eta gero, Algeciras bidean utzita. Joaneko partidan 1-1eko berdinketa lortu zuten txuri-urdinek berria wrote a new post, Realak aurrera egin du Espainiako Kopan, on the site Berria albisteak 1 hour, 21 minutes ago\nTalde txuri—urdinak 4—0 irabazi dio Algecirasi eta Vila—realen aurka jokatuko du final—zortzirenetan.\nUnai Oiartzun posted an update 2 hours, 10 minutes ago\nESKUBALOIA: Milos Milosevicek Bidasoa utziko du http://kiroletikblog.blogspot.com.es/\nEider Mugartegi wrote a new post, San Tomas azokak ospatuko dituzte zapatuan Lekeition eta Mutrikun, on the site Lea-Artibai eta Mutrikuko Hitza 2 hours, 56 minutes ago\nBaserriko produktuekin beteko dira zapatuan Lekeitio eta Mutrikuko kaleak. 10:00etan hasiko dira San Tomas Eguneko urteroko azokak. Txurruka Plaza izango da mutrikuarrentzat bilgune; lekeitiarrak, berriz, Larraitz Ibaibarriaga wrote a new post, Miren Josune Ariztondo diputatuak euskal kulturgiintzari buruzko hitzaldia emango du bihar Ondarroan, on the site Lea-Artibai eta Mutrikuko Hitza 2 hours, 58 minutes ago\nArranondo kultur elkarteak antolatu du hitzaldia, 19:15ean hasita, Kofradia Zaharrean. Miren Josune Ariztondo kultura diputatuak Euskal Kulturgintzan, Bizkaitik Euskal Herrira hitzaldia emango © Urola Kostako Hedabideak, S.L.


2019ko abenduaren 12a, osteguna | Ordua Euskal Herrian 06:58:14\nMadonnaren kanta batek protagonismo handia izan du hirugarren saioan.\nSofa epeletik desterratuta, etxeko girotik aparte joan behar izan dut, beste inor ez dagoen leku ospel batean pantaila piztera. Oraindik kaxetatik atera gabe dauden liburuen gelara: ordenagailua, kaskoak, iluntasuna eta Bago!az.\nBadatoz. Nitroglizerina edan izan balute bezala atera dira coach-ak eta lehiakideak, aurkezpeneko kantan “hemen gaituzu betiko” ozen abestuz. Seinale bat iruditu zait. Pentsatu dut: hauek badakite zenbat esfortzu egin behar dugun astez aste pantailaren alde honetan egoteko, gure borroka beraiena ere badela adierazi nahi izan digute, hor edukiko ditugu, betiko. Elkartasuna. Ia malkoak atera zaizkit.\nBaina ez: aurten negar egitea ez da estilatzen. 2019ko edizio honen hirugarren saioa, Xabier Saldias bueltan da –eta eskerrak, ze hura gabe programa bihurtzen da inor bolantean ez daraman ume epileptikoz betetako eskolako autobus bat orduko 180an amildegira bidean–, baina emisioa bukatuta baieztatu dezakegu zerbait aldatu dela aurreko edizioen aldean. Mila erromeriatan zurratutako begirada horrek, Izarraitzeko tontorretatik datorren ur guztia turrustan botatzeko gaitasuna daukan begi pare azpeitiar horrek aurten aspertsoreak hondatuta dauzka. Saldiasek ez du negarrik egin. Saldias ez da hunkitu. Saldiasi bihotza gogortu zaio? Hara hor gaurko gala markatu duen galderetako bat. Iholdi Beristainek eta Aitorrek kantatu ostean argi eta garbi esan du: “Prest nengoen negar egiteko”. Baina malkorik ateratzen ez. Zer pasatzen zaio Saldiasi?\nIker lehiakidearekin kantatzea tokatu zaionean, profesional aritu da Egan taldeko frontmana. Plaza asko korritua izaki, dakien bezala atera zaio kantua, bere dohainak erakutsiz baina neurrian –pare bat foku lehertuko ziren gehienez kantaren amaieran tonua zorroztu duenean; deus ez, Saldiasek dezakeenerako–, eta garaipenera eraman du Iker.\nNiri beste zerbaitek deitu arreta ordea: Mikel Laboaren Gure bazterrak kantatzea egokitu zaie eta Saldiasek ahoan bilorik gabe esan du ez diola ezer ikusten kanta horri. “Nire bazterrak dira Zarauzko hondartza eta soziedadea”, esplikatu du. Zer esan nahi du horrekin? Zer dago apatia horren atzean? Zerbaitekin deseroso dago. Eta uste dut badakidala zer den: lehen saioan Akelarreren pieza bat –Matxainek nahi duena esango du, baina B seriea B serie da, ez konparatu Akelarre Eganekin faborez–; oraingoan berriz, Laboa. Eta bitartean, beste coach-ei nazioarteko artisten kantak. Saldias zapata estuegian sartu nahi du programak, euskal kantak abesten dituen gizon beneragarri bihurtu nahi dute Urolako tigrea.\nNormala horren kontra errebelatzea. Malkoak baino, hortzak erakusteko gogoz egon da gaur. Kontuz datozen saioetan eragin dezakeen triskantzarekin beraz.\nGoienerrek babestutako saioa\nHirugarren saioko beste gauza aipagarriena Ylenia "energy" Baglietto izan da. Gauza bat baino gehiago esan beharrean gara coach honi buruz.\nHasteko, haren lexikoaz: sare sozialetako gezurmendietan esaten dena sinestera, zenbait teleikuslek alkohol fuerteren baten txupitoak edaten pasa dute programa guztia. Coach eibartarrak “energia” aipatzen zuen aldiro, txupito bat. Intoxikazio etilikoen 2019ko Osakidetzaren estatistika publikatzen denean, grafikoetan tontortxo bat agertuko da martxoaren 13ko gauean. Energia aipatzea super inportantea baita. Lehiakideek egiten duten beste ezeri erreparatuko ez badio ere, energia beti aipatuko du Bagliettok. Energia fokalizatua, energia dispertsoa, energia positiboa, energia lurrera ekarri, energia askatu... Energia berriztagarriak ez ditu aipatu –oraindik– baina gaiari ematen dion garrantzia kontuan izanda, Goienerren hurrengo bazkidetza-kanpainarako irudi publikoa izatea ez da deskartagarria.\nPlano estuki artistikora etorrita, atentzioa deitu dit gauza batek: aurreko saioetan baino zorrotzago aritu da lehiakideak baloratzen, mota honetako saioetan beti egon behar den –eta mota honetako saio espainiarretan ia beti Risto Mejidek betetzen duen– epaimahaikide gaiztoaren papera berarentzat nahi balu bezala. Jarrera hori, ondo: balorazioetan nagusitzen den txalo errazerako tendentziari kontrapuntua ematen dio. Baina kontua da, Bago!az diferentea dela beste talent show-en aldean –eta horregatik maite dugu hainbeste–: hemen epaimahaiak hanka bat simaurretan dauka beti. Orain kritikatzen ari da, baina gero kritikatua izango da. Eta horrek trago gaziak ekartzen dizkie maiz –edo zuzenean itsasoan flotatzen ari zen konpresa bat oso-osorik irenstea, joan den astean Alex Sarduiri pasa zitzaion bezala: lehen programan lehiakide bati faltsetea kritikatu eta bigarrenean nota altuetara iristeko Abraham Olanok Mortirolon gora baino komeria handiagoak–.\nBaina horiek dira jokoaren arauak. Eta ez du balio besteak baloratzerakoan orraze estua pasatu ondoren, zure aktuazioa iristen denean “eske”-ka hastea, Baglietto aritu den bezala: “Eske Aintzane ahotsik gabe egon da aste osoan”, “eske ez dugu ondo prestatu ahal izan”, eske hau eta eske bestea.\nMadonna ez ulertzeak eragindako desastrea\nAitzakiak. Madonnaren Material girl nola taularatu duten ikusita, problema ez da izan lehiakideak ahotsean ze problema izan dituen –izan ere, ondo kantatu du–. Problema izan da Material girl bezalako poparen monumentu bat ulertzeko ezgaitasun erabatekoa. Eta, uste dut denok ados egongo garela: horren ardura coach-arena da. Coach-ak bideratu behar du lehiakidea. Coach-ak azaldu behar dio esku artean duten errepertorio horren martingala.\n(“Zertarako daude bestela coach-ak?”, galdetzen dugu, Xabier Usabiagak “non daude liderrak?” galdetzen duen tonu berarekin).\nPrograma liburu-kaxaz betetako gelan desterratuta ikusi behar izan dudanez, Madonnaren kontu hau esplikatzeko bibliografia pixka bat bilatzen hasi naiz. Banekien hemen nonbait egon behar zuela eta, energia pixka bat horretara bideratuta, azaldu da unibertsitate garaian irakurritako John Fiskeren Reading the Popular liburua. Lan horretan Madonnari eskaini zion kapitulua irakurri izan balu, akaso Bagliettok eman ahalko zion Aintzaneri aholku onen bat. Baina horren ordez, Madonna antzeztea “diva” bat bezala jokatzea dela esplikatu dio.\nHori da ezer ez ulertzea. Hori da porruak eta tipulak nahastea. Hori da Aintzane ia nominazioraino hondoratu duen hankasartze kontzeptuala.\nDivak zientoka daude. Madonna beste zerbait da. Zehazki Material girl-en, ariketa semiotiko oso konplexu bat exekutatzen duen artista. Marilyn Monroe gogora ekartzen duen estetika baliatuz, patriarkatuak kontrola dezakeen emakume desiragarriaren irudia pitzatzen du exagerazioaren eta gain-errpepresentazioaren bidez; eta erresistentziarako aukerak eskaintzen dizkie askatu nahi duten emakumeei. Ez dago mezu espliziturik, kontua ez da “diva” bat bezala agertzea edo emakume menperatu bat bezala. Sotilagoa da kontua. Madonnak bideoklip horretan dioena da: “Begira, gizonen desirara egokituta eraiki dizkiguten kaiola kulturalak hartzen ditut, piezaz pieza desmuntatu eta nahi dudana egiten dut haiekin”.\nAsuntua, Madonnaren edozein agerpenetan, esanahi propioak sortzea baita: ez kanta, ez dantza, ez diva eta divaondoko. Autodeterminazio sinbolikoa. Horren erregina da Madonna, pop-arena bezainbeste.\nBaina klaro, energiari begira pasatzen dugu eguna.\nEta gauzak plano politikora eramaten hasi garenez, ezin hirugarren saioko kronika hau bukatu ondoko susmoa plazaratu gabe: iruditzen zait programaren arduradunak Ollokien arteko gerra zibila bultzatu nahian ari direla. Hirugarren saioan, Gabrielari duelua irabazi ondoren, Eider sartu da lehiaketan eta segituan bidali dute coach-ek beste olloki baten kontrako duelura. Gauzek horrela jarraitzen badute, Andoni Ollokiegik matxinatzeko munduko eskubide guztia dauka.


Eszena | Norka Chiapusso, Donostiako arte eszenikoetako programatzailearen bloga | Página 5\nAbuztuan buru belarri\nDonostiako udako antzerki programazioa aurrera doa. Aste Nagusiko hatsak eta ajeak pasata antzezlanez beteriko aste berri honi aurre eman behar diogu, askotariko antzerki aste interesgarri honi.\nLeire Uchak Amy Winehouse abeslariari omenaldia eskeintzen dio Zer duzu Amy? ikuskizun honetan. Interpretazioa eta musika uztartzen duen antzerki proposamena daukagu. Daisyk edozein gauza egingo luke Amy Winehousen ahotsa eta talentua izateko. Daisyk, Amyren heriotzaren berri izan duenean, maleta hartu eta Londreseko Edgwarebury kanposaturaino bidaiatzen du. Han, Amyren hilobiaren aurrean ahots hori ez dela betirako ixilduko erabaki egiten du Amyk.\nAntzerkia Donostiako abuztuan\nAntzerki programazioak aurrera jotzen du indarrez Donostiako abuztu honetan. Bostean Victoria Eugenia antzokian Arequipa produkzioak El Ministro aurkezten du. Carlos Soberak eta Marta Tornék paperarik nagusiei bizia emanez komeria ero eta korapilatsu honetan. Egoera larriak sortzen dira bertan eta irtenbideak sinestezinak. Sorte txarraz gain gauzak gehiaho oker daitezke. Mesedez, ez galdu!\n5 / 12« Lehenengoa«...34567...10...»Azkena »


"EZ DAGO ZUZENEKO MUSIKA BEZALAKORIK" | Jazzaldia\n“EZ DAGO ZUZENEKO MUSIKA BEZALAKORIK”\nBy jazzaldia 25/07/2020\nZuzeneko musika bezalakorik ez dago, eta bizi garen garai arraro hauetan are gehiago estimatzen da hori. Horregatik ari gara are gehiago gozatzen, horregatik ari gara kontzertuetan ematen diren une paregabe horiei garrantzi handiagoa ematen, horregatik ari da maskararen lubakietatik publikoa kontzertuetara gogotsu joaten, horregatik egiten dugu, azken batean, Jazzaldia.\nHala eta guztiz ere, eta jakinda jende askok ezin duela kontzertuetara joan hainbat arrazoirengatik, streaming bidezko kontzertuak eskaini genituen berriro, eta jende askok ikusi eta eskertu zituen, beren etxeetatik edo Live Jazzaldira konektatuta zeuden lekutik.\nZuzeneko musikari Paul San Martínekin ekin genion San Telmo Museoko klaustroan, sarrera guztiak salduta. Entzuleek blues, boogie woogie, Jazz eta boleroren bat ere interpretatu zituen musikari donostiarraren maisutasunaz gozatu zuten. Paulek saio paregabea eskaini zuen, New Orleanseko musika betierekoarekiko maitasuna argi utziz, bere lurraldera ekarriz eta berrinterpretatuz. Kontzertua pianoari bere ahots propioa gehituz amaitu zuen, jada emana zegoen publikoa erabat konkistatuz.\nSalvador Sobralek, hiru musikari bikainek lagunduta, Kursaal Auditorioan hasi zuen bere kontzertua, Rafael Hernández Marínek idatzitako Silencio bolero zoragarriaren bertsio ederrarekin. Sobralek sinpatia, adeitasuna eta umorea erakutsi zituen nonahi, euskaraz hitz egin zuen, pasadizoak kontatu zituen, eta inoiz baino gehiago eskertu nahi izan zion publikoari bertaratu izana, egoera berezi honetan. Entzuleak musikarien kalitatearen eta Sobralen etorriaren, ahots sinestezinaren eta trebeziaren aurrean errenditu ziren eta une paregabe mordoa eraman zuten etxera.\nTerrazek une lasaiak eskaintzen jarraitu zuten. Zuzeneko musikaz eroso gozatzeko aukera, hondartzaren ondoan zerbait hartuz. Sekulako plana. Atzo Connection Duo, Around Midnight, Sean Clapis Duo eta Randy Greer Trio ikusteko aukera izan genuen.\nTxikijazzek Tabakalerako bigarren kontzertuarekin jarraitu zuen, eta Los Juanesek Kutxa Kultur terrazara hurbildu ziren familiak gozarazi zituen.\nVictoria Eugenia Antzokia berriro bete zen arratsaldean Chicuelo gitarran eta Marco Mezquida pianoan ikusteko, Paco de Modek perkusioan lagunduta. Kontzertua Chicuelorem Romescorekin hasi zen, eta Mezquidaren Menorcarekin jarraitu zuen. Halako hasierarekin azkar asko jakin genuen kontzertu handi baten aurrean geundela eta sasoi betean dauden hiru musikariek onena emango zutela. Halaxe izan zen, Jazz bikaina oparitu ziguten ordu eta erdi pasaz, Mediterraneoa zainetan. Antzerkia zutik zegoela eta zenbait minutuko txalo zaparrada batekin amaitu zen. Azkenburuko gisa, hirukotearen lehen diskoko Al sol eskaini zuten. Eta horixe opatu zigun Chicuelok , “Eguzkia atera dadila denontzat”, aire flamenko fresko eta argitsua duen Jazz horrekin.\nMarco Mezquida puntaren puntan dabil eta berriz ikusteko aukera izango dugu gaur Sílvia Perez Cruzekin Kursaalen 18: 00etan eskainiko duen kontzertuan. Zoragarria izango da, zalantzarik gabe.\nEguna amaitzeko, saio bikoitza izan genuen Trinitate plazan. Perico Sambeat saxofoi jotzaile handiak, zazpi musikari valentziar lagun zituela, Frank Zapparen zoramen bikainean murgildu gintuen, iparramerikarraren errepertorio bikaina jazz-lurraldeetara eramanez, bere esentziaren izpirik galdu gabe. Sambeatek aitortu zuen Jazza gustatu baino lehen ere, 12 urte besterik ez zituela, Zapparen musika atsegin zuela, eta hori kontzertu osoan nabaritu zen. Frank Zapparen musikarekiko maitasun eta energia erakustaldi bikaina izan zen.\nEszenatoki aldaketarako –baita hasierako zaparradatik errekuperatzeko ere– beharrezko etenaldiaren ondoren, Benavent, di Geraldo eta Pardoren kontzertua hasi zen. Carles Benavent bezalako baxu-jotzaile batekin, Tino di Geraldorena bezalako perkusio batekin eta Jorge Pardorena moduko beste galaxia bateko flauta eta saxo batekin, ezin da ezer gaizki atera. Baina, gainera, ezohikoak diren zuzenekoaren une zoragarri horietako bat gertatzen bada, maila goreneko musikariek bikain elkar ulertzen badute eta inspirazioa edota hobe esanda “duendea” festara batzen bada, une bakar, sutsu eta ahaztezina bihurtzen da. Atzo, egundoko emankizuna eskaini zuen Pardok berak ezin hobeto adierazi zuenez, “Ez dago zuzeneko musika bezalakorik”.\nShare the post "“EZ DAGO ZUZENEKO MUSIKA BEZALAKORIK”"


‘Pepito Yanci, Beti bizi’ emanaldia eskainiko du Lesakako Musika Bandak abenduaren 30ean - Erran.eus\nTtipi-Ttapa 2017-12-06 11:46 Kultura Bortziriak Lesaka\nBi saio eskainiko dituzte Harriondoan eta herriko musikarien bizitzaren pasarte batzuk ere eskainiko dituzte\nAzken urteetako ohiturari eutsiz, urtea agurtzeko emanaldi berezia antolatu du Lesakako Musika Bandak, Udalaren eta Martikoren laguntzarekin. Aurtengoan, Pepito Yanci, beti bizi goiburupean, herriko musikari handiari eginen diote omenaldia abenduaren 30ean. Bi saio eskainiko dituzte Harriondoa Kultur Etxean, 17:00etan eta 19:30ean. Hainbat musikari gonbidatu dituzte eta Pepito Yanciren bizitzaren pasarte batzuk ere grabatu dituzte sketch moduan eta proiektatuko dituzte.\nPepito Yanci eta akordeoia, bikote banaezina izan zen. | Ikusi handiago | Argazki originala\nEmanaldiaren gidoia Andoni Egaña bertsolariak prestatu du eta musika konponketak Xabier Zabalak. Talde eta musikari gonbidatuen artean Golden Apple Quartet (talde honek famatu zuen bere garaian Pepito Yancik Los Xey taldearekin abesten zuen ‘Buen menu’ kantua), Iñaki Dieguez, Lesakako Soinulariak, dantzariak, Antxon Gisasola, Inma San Sebastian eta Dani Conde daude. Sarrerak 12 eurotan salgai daude, Xagu, Legarra eta Telletxea dendetan eta internet bidez, www.kutxasarrerak.net webgunean.\nKontzertua baino lehen, abenduaren 9tik 30era, Pepito Yanciren inguruko erakusketa ikusgai izanen da Lesakako Harriondoa Kultur Etxeko komentuan.\nBere lana eskertuz, hainbat omenaldi jaso zituen: Lesakan 1971ko maiatzaren 16an, Irunen 1975eko martxoaren 23an, 1978an Angulako Kofrade egin zuten Hendaian… Bidasoako Izokinaren Kofradiako sortzaileetako bat izan zen, baita Irungo Kurpil Kirolak elkarteko bazkide ere.\n1985eko Eguberrietan hil ondotik ere, Joaquin eta Josetxo Silguero anaiek “Añoranza” Zortzikoa eskaini zioten eta 1986ko uztailean oroigarria ezarri zuten Lesakako bere sortetxean. 2010ean ere omenaldia eskaini zioten Irunen, bere heriotzaren 25. urtemugan.\nPepito Yanci, Los Xey taldearekin\nPepito Yanci soinua jotzen, Larrane eta Agara kantuan lagun dituela\n4 Doneztebeko feriak ospatuko dituzte azaroaren 16an\n5 Giro ezin hobea Berroetako Sanmartinetan\n6 Fernando Otanoren agurreko kontzertua azaroaren 16an Arantzan eginen dute\nSanta Zezilia ospatuko dute egunotan Berako musikariek\nBaionan eskeiniko den Euskal oroitzapena,itzaletik argitara ikuskizuna idatzi du Gaizka Sarasolak.\nAndoni Egañarekin solasaldia eta bertso gaztain jatea prest ditu Bortzirietako Bertso Eskolak\nIrlanda eta Euskal Herriko dantzak eta musika ikusgai eta entzungai izan dituzte Beran\nCarlos Nuñezek kontzertua eskainiko du bigarren urtez Etxalarren\nBerako Olentzero herrikoiko kalejiran jotzeko gonbidapena egin die Udalak musikariei\n'Oroitzapenak' margo erakusketa eginen dute Etxalarko Kultur Etxean


Bidaiak eta planak bertan behera geratu dira 19. cobideagatik: konponbiderik badute? | Consumer\nKontsumitzaileen eskubideei buruzko hainbat adituk bidaietan koronabirusak utzi dituen zenbait gairen inguruan jarduteko eta erreklamatzeko gakoak emango dizkigute.\narabera: Osteguna, 2020ko uztailaren 16a\nKoronabirusak udaberrian eta uda arte gozatzeko asmoa genuen plan asko hondatu zituen. Konfinamenduak ikasketa-bidaiak zapuztu zituen DBHren amaiera ospatzeko, etxetik kanpoko oporrak Aste Santuan eta atseden-egunak Imsersoren programarekin, eta udako musika-jaialdi asko 2021era atzeratu ziren. Osasun krisia iraganik, garaia da erreklamazioak aurkezteko, joan ezin izan ginen hegaldi, bidaia eta ekitaldien ezeztapenengatik. Eta urte-amaierako opor batzuk bertan behera utzi nahi baditugu eta hegazkinez bidaiatzea nahi badugu? Kontsumitzaileen eskubideei buruzko hainbat adituk kasu bakoitzean nola jokatu eta erreklamatu azaltzen digute.\nImsersoko bidaia erreserbatua eta ordaindua\nErreserbatuta eta ordainduta zeukan Imsersoren bidaia bertan behera utzi zuten. Zerbait egin behar dut itzultzeko?\nBai, aurten bidaiak kudeatzen zituzten bi enpresei (Mundiplana eta Turismo Soziala) dagoeneko ordaindu zaizkien zenbatekoak itzultzeko eskatu behar da. Lehenengo enpresaren kasuan, web-orriaren bidez egin daiteke, eta, bigarrenean, mezu elektroniko bat bidali behar da dirua itzultzera@turismosocial.com helbidera, dokumentazioarekin eta banku-kontuaren zenbakiarekin batera. Erabiltzaileek Interneten sartzeko modurik ez badute, postaz egin daiteke (Turismo Soziala. Camí dels Reis 308. Urbanizazioa: Ca’n Granada Torre 3-A. 07010, Palma de Mallorca) edo bidaia kontratatu zen agentziaren bidez. Ez dago eskaera horietarako eperik, eta agentzien bidez erreserba egin zutenek ordaindutakoa erreklamatu behar dute. Kudeaketa gastuak bakarrik kobratuko zaizkio, hau da, erabili gabeko bidaiaren zenbateko osoaren %6,20, eta itzulketak 60 eguneko epean eginen dira.\nHala, bertan behera utzitako Imsersoren bidaiak itzultzeko eska dezakezu\nAlarma-egoeran kontratatutako urte-amaierako bidaia\nMartxoaren 20an, alarma-egoeraren hasieran, bidaia bat kontratatu nuen hurrengo urterako, baina orain bertan behera utzi nahi dut. Penalizazioa ordaindu behar dut?\nLehenik eta behin, sinatu zen kontratuaren baldintzak begiratu behar dira, agian penalizazioa ordaindu beharko baita bertan behera utzi nahi bada. Kontsumo Ministerioaren arabera, “hasiera batean, urte amaieran, ez da izango 19. cobidearekin lotutako neurririk, martxoaren 31ko 11/2020 Errege Lege Dekretuaren 36.4 artikulua (penalizaziorik gabeko ebazpena) aplikatu ahal izateko; izan ere, dekretu horren bidez, gizarte- eta ekonomia-arloan premiazko neurri osagarriak hartu ziren 19. cobideari aurre egiteko”. Hau da, alarma-egoera amaitu ondoren, kontsumitzaileei zigorrik jarri gabe kontratuak deuseztatzeko neurriak ez dira aplikatuko. Bidaia bertan behera utzi ahal izango da, baina penalizazioak izango ditu, noiz kontratatu zen kontuan hartu gabe, ustez egun horretarako egin ahal izango baita.\nHegaldia bertan behera geratu da Aste Santuan\nNire hegazkin-konpainiak oraindik ez dit itzuli Aste Santuan bidaiatzeko erosi nuen txartela. Hurrengo 12 hilabeteetan berriro hegan egiteko txartela eskaini didate. Ezin didate dirua itzuli?\nKontsumo Ministerioak eman zuenez, hegazkin-konpainiek hegaldiak bertan behera uzten badituzte, pandemia deklarazioaren ondorioz edo Espainiako Gobernuak edo beste edozein herrialdek ezarritako hegaldi-debekuen ondorioz, hegazkineko bidaiariek eskubidea dute informazioa, laguntza, dirua edo garraio alternatiboa jasotzeko, 261/2004 (EE) Erregelamenduan xedatutakoaren arabera.\nBaina, gainera, alarma-egoeraren neurriek erabiltzaileari eragin badiote, eskubidea du hegaldia bertan behera uzteko penalizaziorik gabe. Aerolineak bonu edo hegaldi-aukera bat eskaini ahal izango dio, eta, bidaiariak kontratua bertan behera uzteko eskaera egin eta 60 egun naturaleko epean akordiorik lortu ez badu, ordaindutako zenbatekoak itzuliko zaizkio. Hala ere, enpresak diru-itzultzeak eragindako kudeaketa-gastuak deskontatu ahal izango ditu.\nUdako musika jaialdi geroratua\nAurtengo udako musika-jaialdia bertan behera utzi zuten. 2021eko hitzordurako balio izateko aukera ematen didate, baina ez dakit joan ahal izango naizen, asko geratzen da. Sarreraren prezioa itzuliko didate?\nKontsumo Ministerioaren arabera, edozein kultura- edo kirol-ekitaldiren antolatzaileak “zerbitzua emateko alternatiba bat eskaini ahal izango du (data alternatiboa, bonu bat edo ordezko txartela)”. Erreklamatzeko epea ekaineko finkoetan amaitu zen arren, oraindik ere 60 egun natural daude enpresak bere proposamena onartzeko edo baztertzeko soluzioa eskaini zuenetik, ohiko erreklamazio-kanalen bidez edo egoera horietarako sortutako kanalen bidez, baita ordaindu zen diru-itzultzearen bidez ere. Musika-jaialdi askok uda ondorenerako eta are 2021erako utzi dituzte datak, eta Sónar bezalako ekitaldiek baieztatu dute 2020ko sarrerak hurrengo urteko ediziorako balioko dutela.\nArgibide gehiago nahi izanez gero, kontsultatu Kontsumo Ministerioaren web orria.


Lautadako berbalagunak: 2019\nSukaldaritza tailerra eta Gorbeiara irteera\nAsteburu ederra izan dugu pasatakoa. Ostiralean Araian izan ginen, eta sukaldaritza tailer dibertigarri bat egin genuen. Sekulako hontzak eta monstruoak egin genituen, baita jan ere.\nIgandean, Mendilagunok Gorbeiara igo ginen. Giro ona, eguraldia ere itxurosoa eta jendea zer esanik ez, zelako ekipoa\nEuskararen aste potentea eduki dugu. Euskararen egunean, abenduaren 3an, mintzodromoa egin genuen Aniturri institutoko eta Lautada ikastolako ikasleekin eta dinamizatzaile apartak eduki genituen horretarako.\nHorrez gain, abenduaren 4an "Bakarrik dagoena bakean utzi" bakarrizketa ikusteko aukera izan genuen.\nAbendua potente dator.\nAsteburu itzela Zientzia tailer eta Iñaki Perurenarekin\nAsteburu itzela izan da pasatu berri duguna. Ostiralean Agurainen 30 umek eta 18 gurasok hartu zuten parte zeitnzia tailerrean. Arratsalde polita pasa genuen ostadar, argi ultramore, elur eta sumendien efektuak sortzen.\nLarunbatean Araian egon ginen Iñaki Perurenaren "Harria, maitasun istorioa" bakarrizketa entzuten. Aretoa bete zuten ikus-entzuleek gozatu ederra hartu zuten Iñakiren esperientzi, bertso eta abarrak entzunda.\nIGOROINERA BISITA- UDAZKEN KOLOREAK\nIgande honetan, Igoroinera joan ginen ibilbide zirkular bat egitera. Eguraldi ezin hobea egin zigun eta elkartu ginen lagunok gustura ibili ginen udazkeneko koloreez gozatuz.\nIbilibide zirkularra egin genuen eta zelai eta soro koloretsuak zeharkatu genituen. Errota zaharra ikusteko aukera ere izan genuen.\nBukatzeko Legardako gurutzetik Musitu herriko ikuspegi ederra ikusi ahal izan genuen eta horrela eman genion bukaera ibilbideari.\nUrrian zer? Hementxe duzu ikasturte hasiera, Mendilaguna martxan, Iñaki Perurena Araian, Mendi irteera Attipi mendi taldearekin....Animatu, izena eman eta batez ere, GOZATU!\nPraktikatuetaBizi: Euskaraz praktikatu nahi? Lagun berriak egin nahi?...\nPraktikatuetaBizi: Euskaraz praktikatu nahi? Lagun berriak egin nahi?...: Dagoeneko, zabalik dago izena emateko epea mintzapraktika programetan. Aurten ere, AEKren Praktikatu zerbitzutik ha...\nLAGUN BERRIAK EGIN NAHI?\nVital zuhaitzak giro ezin hobean!\nIgandean, goizeko 11:30ean bildu ginen Aguraingo Andra Mari plazan. 14 lagunek eman zuten izena, familian, inguruko zuhaitzak ezagutzeko ekintzan honetan. Eguraldia ona izanik, herriko inguruetan ibili ginen ume zein heldu informazio bila. Zein polita den lautadako femiliak euskaraz entzutea!\nJolasak familian Dulantziko igerilekuetan\nIgandean, VITAL ZUHAITZAK 2019 familian!\nLAUTADAKO EUSKARAREN AGENDA: ekaina\nEGUN PASA AEKKO LAGUNEKIN!!!\nUDAKO BERBALAGUN KANPAINA\n2019ko BARNETEGI TXIKIA\nGURASOLAGUN DANTZA TAILERRA DULANTZIN\nBISITA GIDATUA MENDIXURREN\nMAIATZEKO MENDILAGUN IRTEERA BEREZIA\nFAMILIENTZAKO ESKAINTZA BEREZIA\nFAMILIA MENDIZALEAK BETI AURRERA!\nIgandean, eguraldia kaxkarra izan arren, mendian gora abiatu ziren Mendilagun egitasmoa osatzen duten familiak.\nArnoko labirintoa eta katarri ezagutu zituzten, paraje benetan ederra eta ederki pasa zuten oraingoan ere. Udaberriaren hasierarekin, eguraldia lagun izango dugulakoan gaude eta hilero irteerak antolatzen jarraituko dugu!\nAurreko ostiralean, Dulantzin, zita ezin dibertigarriagoa izan genuen bertako gurasolagunekin. 25 ume eta 12 guraso hurbildu ziren gure dinamizatzaile Unairekin esperimentuak egitera.\nHasteko, naturari buruzko 4 asmakizun asmatu eta jarrian horrekin lotutako 4 esperimentu egin zituzten: izotza hari batez hartu, koloretako elurra sortu, ostadar likidoa egin eta bukatzeko, sumendi haserrea!\nBenetan ederra Dulantziko familiak euskaraz jolasten eta sortzen ikustea!\nPETOAK DULANTZIN ETA ARAIAN!!\nMENDILAGUNA IRTEERA FAMILIAN IGANDEAN\nESPERIMENTUAK FAMILIAN DULANTZIN\nLAUTADAKO EUSKARALDIAREN DOKUMENTALA\n-Martxoak 12, asteartea, 19:00etan, Aguraingo Zabalarten\n-Martxoak 13, asteazkena, 19:00etan, Burgeluko Udaletxean\n-Martxoak 14, osteguna, 19:30ean, Narbaizako txokoan\n-Martxoak 15, ostirala, 19:00etan, Barrundia\n-Martxoak 20, asteazkena, 19:00etan, Dulantziko kultur etxean\n-Martxoak 21, osteguna, 19:30ean, Alaitzako txokoan\n-Martxoak 22, ostirala, 19:00etan Araian, udaletxean\n-Martxoak 23, larunbata, 20:00etan, Zalduondoko Lazarraga kuturgunean\n-Martxoak 24, igandea, 18:00etan, Ilarduiko txokoan\nLAUTADAKO EUSKARAREN AGENDA: martxoa\nPASEOLAGUN Lautadako Berbalagunen egitasmo berria\nPraktikatu eta bizi opari sortaren IRABAZLEA!\nAste honetan, PRAKTIKATU ETA BIZI lehenengo opari sorta lortzeko galdera zabaldu dugu Berbalagunen artean: Nor omenduko du 21. Korrikak?\nJasotako erantzun guztien artean zozketa egin dugu eta irabazlea\nROSA SANCHEZ izan da! Zorionak!\nAurreko ostirala egun ederra izan zen gure lautada eguzkitsuan! Arratsaldeko 17:00etan, ume eta gurasoz bete zitzaigun AEKko Euskal txokoa. 33 haur eta 15 guraso hurbildu ziren Sorgina Txirulinaren abesti eta ipuinekin gozatzera!\nHorren ostean, Araiara abiatu ginen eta bertan, karikaturak egiten ikasi genuen. 10 herritar hurbildu ziren Aritz Aroskoarekin marrazketaren sekretuak ezagutzera.\nAsteburu itzela Zientzia tailer eta Iñaki Perurena...\nPraktikatuetaBizi: Euskaraz praktikatu nahi? Lagun...


Abian dira XXVIII. Eskola-antzerkiaren Jardunaldiak — Arrasateko Udala\nIkasleen artean,antzerkizaletasuna hezkuntza adierazpen gisa lantzeko asmoz, XXVII. Eskola-antzerkiaren Jardunaldiak antolatu ditu Hezkuntza Sailak, Kultura sailarekin elkar lanean. Jarduera, Haur Hezkuntza, Lehen Hezkuntzako eta DBHko ikasleei zuzenduta dago eta hainbat ekimen burutuko dira.\nMartxoaren 20an - DBHko 1. zikloko ikasleek prestaturiko lau antzerki-obra, LHko 5. eta 6. mailetako ikasleen aurrean, Amaia antzokian taularatuko dituzte.\nApirilaren 10an, 11an, eta 12an - LMHko 6. mailako ikasleak Amaia Antzokira joan dira instalazioak modu didaktikoan ezagutu ahal izateko\nApirilaren 19an, 20an, 25ean, 27an eta maiatzaren 3an - Amaia Antzokian LMHko, DBHko, Batxilergoko eta Lanbide Hastapeneko ikasleentzako antzerki-talde profesionalen emanaldiak antolatu dira, guztira 8 emanaldi eskainiz.\nMaiatzaren 15ean eta 17an - Jon Zubiaga aktorea eta Olatz Pagaldai aktoresa DBHko eskoletara joango dira antzerkia jakintzagai bezala duten ikasleekin beraien antzerki eskarmentua partekatu eta ikasleen galdereei erantzutera\nAktibitate hauen helburuak dira:\nIkasleen artean antzerki zaletasuna hezkuntza adierazpen gisa lantzea.\nIkasleak antzokira eramatea antzerkia behatzen ohitzeko.\nAktibitatearen alderdi hezigarriak eta ludikoak ezagutaraztea.\nAntzokiaren agertokiaren atzealdea (tresnak, baliabideak...) ikasleei ezagutaraztea.\nIkasleek ikasturtean zehar landutako obrak benetako antzokian taularatzea bertako baliabideez baliaturik.\nKultur trasmisioa eta aisia.\nBaloreetan oinarriturikoa hezkuntza.\nArrasateko Institutuko eta Arizmendi Ikastolako ikasleek emango diot hasiera jardunaldieei euren antzezlanak taularatuz Amaia antzoian, herriko beste ikastoletako haurren aurrean. Emanaldiei buruzko informazioa, triptiko honetan eskuragarri duzu.\nEKKO egitasmoa abian, haur eta nerabeetan gizarte trebetasunak lantzeko 2022/06/20\nAbian da “Zaborra gehiegi, kalte larregi” kanpaina 2022/01/25


Ostegunean kontzentrazio zaratatsua Nafarroako Parlamentuaren aurrean « Gernikako Akordioa\n11:13 am on May 22, 2012\nMobilizazio honen helburua Nafarroako Parlamentua zuzenean interpelatzea da, Parlamentuko talde politiko bakoitza interpelatzea bizi dugun gatazka politikoaren aurrean era aktiboan inplika dadin konponbide orokor eta demokratikoak bilatze bidean: bai gatazkaren ondorioei dagokionez, eta baita, gatazkaren erro politikoei akordio bidezko konponbidea bilatzeko alde guztiak barne-hartzen dituen elkarrizketa politikoa bultzatze bidean.\nNafar Parlamentuari beste dei bat ere egin nahi diogu, Nafarroan dagoen Gobernu Delegaria den Carmen Alba andereak hartu duen jarrerak oinarrizko eskubideen urraketa ugari ekarri baitio nafar jendarteari, eta honen aurrean Parlamentuak neurriak har ditzan eskatuko dugu.\nMartxoaren 29ko grebaren ostean egondako errepresio uholdeak batetik, eta urgentziazko prozedura jarraituz eskatutako mobilizazioen baimena era sistematikoan ukatzeak bestetik, argi uzten du Espainiako Gobernuak Nafarroan duen Delegazioak nafar jendarteak bere oinarrizko eskubideak normaltasunez gauzatzea oztopatzen ari dela, hala nola: greba eskubidea, askatasun sindikalerako eskubidea, adierazpen askatasunerako eskubidea, eta batze eta manifestazio eskubideak.\nNafarroako Parlamentuak eta Gobernuak Nafarroako jendartearen eskubide eta askatasun ororen erabilera normalizatua bermatzeko erantzukizuna du. Are gehiago, nafar Parlamentuak eta Gobernuak baditu beharrezko tresnak eskubide guzti hauen gauzatzea bermatzeko. Nafarroako Polizien 8/2007 Foru Legeko 9.artikuluak honako hau zehazten du Foru Poliziaren funtzioen artean bere “a.” atalean: “…hiritarren segurtasuna bermatu, eskubideen eta askatasun publikoen erabilera ziurtatu, eta pertsona eta ondasunak babestu”. Hau hala izanik, Nafar Parlamentua eta Nafar Gobernua interpelatzen ditugu bere funtzioak osotasunean bete ditzaten eta nafar jendartearen eskubide zibil eta politikoak berma ditzaten; baita, beharrezko diren erabakiak har ditzaten, etorkizunean Espainiako Gobernuak Nafarroan duen Delegazioak ezin dezan esku-hartu nafarren eskubideen eta askatasunen egikaritzean.\nHiritarren laguntzaz egingo dugun interpelazioa da datorren Maiatzaren 24an kontzentrazio zaratatsuaren bidez egingo duguna, eta aurrerago Talde Parlamentarioei luzatuko diegu eskaera formal gisa, beraiek azter dezaten nola gauzatu Parlamentuaren bidez. Konponbide garaia da, errepresioaren aurrean eta prozesuaren aurkako erasoen aurrean planto egiteko garaia da, bake eta demokrazia osoko eszenatoki berri baten bila aktiboki inplikatzeko garaia da.\nIruñean, 2012ko maiatzaren 22an.\n← Protesta ruidosa frente al parlamento de Navarra el 24 de mayo\nConcentración ruidosa el próximo jueves frente al Parlamento de Navarra →


–…eta gariak osatzen zuen maindirearen gainetik korrika egin zuten ihes zoriontasunezko etorkizunerantz.\nHorrela amaitzen zen ipuina. Amaieraraino irakurri baldin banuen ere, ez zen beharrezkoa, ezta gutxiagorik ere. Hala eta guztiz, lo egon arren, bere subkontzienteak dena entzungo zuenaren susmoa ezkutatzen nuen nonbait.\nHain txikia eta hauskorra zirudien une haietan. Baina urte gutxi batzuen buruan Ene Maiestate bezala ezagutu beharko nuen izakitxo hura. Egun haietan ere, zazpi urte bete berriak baino ez zituenean, inork gutxik inoiz nabaritu duen ez bezalako boterea zuen. Edota, boterea baino zehatzago, eragina esan beharko genuke. Izan ere, printze txikiaren ametsak beste ezeren aurretik jartzen zituen Erregeak.\nErregeak bazituen oraindik zenbait urte bere aurrean, ezustekorik otu ezean, bere erregetza jarduteko. Baina gauza ezaguna zen bere menekoen artean, ezustekorik otu ezean, nire ipuinen entzule zen printze hura izango zela bere ordezko. Eta, ezustekorik otu ezean, kontuak kontatu beharrean menpekotasuna zin egin beharko niokeela etorkizunean. Hori, behinik behin, ezustekorik otu ezean.\nOndorioz, gure jaun izateko jaioa zen haren aurrean jarrera arduratsua azaltzea komeni zekidakeen niri. Nirekiko eta nire sendiarekiko tratu faboragarria nahi izanez gero, hobe zitzaidan gizontxo haren oroimenean nire irudi atsegin bat lortzea. Aitzitik, ez zitzaidan latzegi suertatzen halakorik betetzea, ez: azken finean, estimu handia nion neuk bere haziera prozesua nire aurrean burutzen ziharduen gaztetxo hari. Baina hori baino gehiago ere banuen: nire menpean nuen.\nJatorri xumea zen gordetzen nuena. Gure Jaunaren zerbitzuan zegoen beste nekazari bat izateko jaioa nintzen. Nolabait, ordea, etorkizun horri ihes egin nion denoi ulertezinak zaizkigun bideen bitartez irakurtzen ikasi nuenean. Inoiz ez dut eskolarik zapaldu; nire garaietan eskola norberaren etxea baino ez zen. Are gehiago, nirearenaren bezalako senitartearen inguruneotan, liburuen existentzia hutsa mirari eta kondaira tartean zegoen zerbaitzat genuen. Hori dela eta zait azal-ezina letrak eta hitzak soinu bihurtzeko eskuratutako abilezia.\nBestea, ipuinak irakurtzeko omen dudan dohaina, hauei berezko bizitza emateko abilezia, nire izaera alai, kontari eta kantaritik zetorren.\nGauza da nola edo hala nolabaiteko ospea eskuratu omen nuela zeregin horretan, ipuinak kontatzearen zeregin horretan (haurrengan beldurra edota irribarrea sortzea bezain zaila gerta daitekeen zeregin horretan, baina irakurtzen jakin ezean gutxi batzuen eskutan, egunero ipuin berri bat asmatzeko ahalmena duten horien eskuetan alegia, baino ez dagoen dohaina). Eta, era berean, hots, nola edo hala, Erregearen entzunetara heldu zela ospe hori (umeengan poza eta beldurra sortzea bezain latza berau). Eta modu berdinean, hau da, nola edo hala, honek bere semearen lokartzearen arduradun izendatu ninduen.\nNire zeregin bakarra printzea gauero ipuin alai batekin lotaraztea zen. Izan ere, usadio moduko hori betez gero, amets goxoak izango omen zituen gaztetxoak. Eta Erregearen ustetan baitzegoen, era berean, printzearen ametsak etorkizunaren iradokizunak baino ez zirela, hots, printzeak amesten zuena erregeak aintzat hartzen zuela. Horregatik zaindu behar ziren gaztetxoaren ametsak: bere gauak lasaiak izanez gero, erreinuaren egunak ere halakoak izango ziren.\nBaina laster asko ulertu nuen printzearen ametsen nondik norakoak ez zirela, ez, edonork pentsa zezakeen bezain ukigaitzak. Nire denbora behar izan nuen, baina azkenean nire adimen xeheak aditu zuen, bai, nolabait printzearen iradokizunak nire ipuinen ondorio baino ez zirela. Hau da, nire ipuinak baino ez ziren nanoak hurrengo goizean bere aitari kontatzen zizkionak.\nTrumoiek kiskaltzen zuten uzta eta zelaiez, uholdeek berrereiten uzten ez zuten horiei buruz alegia, beteriko ipuin batekin hasten zuenean loa, , printze txikiak iluntasunez beteriko ametsak helarazten zizkion bere aitari. nahiz eta istorioaren mamia bikote baten maitasun arazoak izan. Halakoetan honek nekazari eta abeltzainei laguntzak ematen zizkien.\nAgure bat bazen nagusi ordea, haurraren ametsek Erregeak profeziatzat hartzen zituen beste behingoz haurraren ametsak eta bere aitak, edota apika erreinuko zahar orok, tratu berezia jasotzen zuten.\nBestetan dirua aurreztera edota guda bati hasiera ematera bultzatzen zuten bere semearengan fede itsuaren ondorioz iradokizuntzat zituen amets haiek.\nNire kontuen eraginaren aurkikuntzak sortu zidan hasierako harrotasunak azkar asko egin zion bide huraxe nire probetxurako erabiltzeko desirei. Ez pentsa, nahi horiek ez zuten inongo maltzurkeriarik gordetzen; ez, behinik behin, ordura arte neraman bizimodu xalo eta zorionez beteak nire barnean sor zezakeen maltzurkeria inuzentearengandik harago zatekeen maltzurkeriarik. Nire burua zuritu beharrean aurkitzen naiz gai honen aurrean: aurkitu berri nuen dohain hura zelan erabil nezakeen ere ez nekien.\nBaina jakin banekien erabilgarria gerta zekidakeela. Ez nuen oso argi zertarako, baina erabilgarria. Izan ere, horrenbeste ordu Erregearen Gortean igarotzeak mundu berri baten ate gutxi batzuk zabaldu zizkidan. Ez denak, noski; nire erroetan nekazari izaten jarraituko duen norbaiti zabal dakizkiokeen ateak baino ez.\nAgian betarik ez nuen baten bat ere zabaldu nuen nik. Maitasunera zeramana zegoen euren artean.\nIris zuen izen berak, eta Gortean bizi zen. Neuri era horretako izenen ezaguera bera ere ukatua zitzaidan. Neu baino urte bi gazteagoa, azal zuria, ile beltzarana. Begi handiak, soslai begiratzen nindutenak gazteluko harresien barneko arkitekturak eskaintzen zizkigun arku eta kolomen babeslekuen atzetik. Ezpain finak, lehenez ikusi eta bi hilabete igaro osteraino berbarik egin ez zidatenak, ez eta nik “kaixo” lotsati hura luzatu nionean ere.\nGauza da biok hasi ginela elkarrekin topo egiteko aitzaki bila, oraindik gure artean zegoen hitz faltak ahalbidetzen zuen ezjakintasun eta jakin-min eta desira tarteko. Eta zinez lortu genuela, betiere nekazari baten eta gortesau baten arteko harremanak erregulatzen eta zuzentzen duen idatzi gabeko araudiaren legeei jarraikiz. Eta horrenbeste aitzakia aurkitzearen poderioz, azkenean gutxi iruditu zitzaigun araudi hori, eta zerbait gehiagoren beharra onartu zuten gure sentimenek.\n–Maite zaitut, Iris, eta zure alboan egon nahiko nuke uneoro –aitortu nion lehenengo aldiz.\n–Baina… baina zuk badakizu, badakizu zelakoa den gure erlazioa, badakizu ezin dugula –ihardetsi zidan bere kezka zimurrak.\n–Ixo, arren –eten nion neuk aldiz–. Badakit askok ez dutela onartuko, baina ezin dut nabaritzen dudana ahaztu aitzakia inozo hori dela medio, ez zait posible.\n–Bakarrik maite nauzunentz jakin nahi dut, besterik ez.\n–… neuk… bai, bai maite zaitut, baina badakizu gurea…\n–sssshh, hori baino ez dut behar neuk –eta nire ezpainek bereak ferekatu zituzten lehenengoz. Ezin gehiago azaldu une hari buruz.\nIris maite nuela ulertu nuenean topatu nion erabilgarritasuna antza denez Gortean inork ez zuen dohainari, lurra lantzearen esklabotasunetik askatu ninduen eta neure begitan ordura arte ezer berezirik suposatzen ez zuen trebetasun hari. Handik aurrera zerbait apartekoa izango zuen, bai.\nAurrerantzean nire historiek helburu bat izango zuten. Aparteko helburu bat.\nHori dela eta hasi nintzen herri xume eta nobleziaren arteko istorioekin amaitzen printzearen egunak, haien arteko erlazio, festa eta abarrez betetzen bere gauak, Iris eta biok hurbilago egongo gintezenaren itxaropenarekin. Eta itxaropen horrek eta liburutegi ezkutu edota nire irudimenetik lortu nituen ipuin haiek nire helburua ahalbidetu zuten, eta hurbilago egon ginen, inoiz amestu ahal izan nuena baino askoz hurbilago, posible den mugaraino hurbil, eta gehiago. Lege guztiak apurtu genituen, legerik geratu ez zen arte.\nEta inork ez zuen horri buruz ezer inoiz jakin.\nBaina paradisuak ez omen ditu txiroak onartzen, eta egoera honetaz hilabete batzuez gozatzen utzi baninduen ere, guzti horren erorketaren hazia ereina zuen jada.\nBaziren zenbait hilabete gure Erregearen anaiak, printzearen osabak, gure etorkizuneko agintariaren iradokizun botereen nondik norakoen berri izan zuenetik. Nolatan izan ote zuen euren berri, ezin azaldu; agian garrantzirik ere ez du izango orain. Ez zegoen arras ziur bere susmoez alabaina, eta ondorioz printzearen gelaren ateaz bestalde egoten zen, belarria egurrezko banatzaileari itsatsia, nire ipuinen aurrean arretatsu, hurrengo egunean printzeak kontatzen zituenekin konparatzeko asmoz.\nErregearen anaia Alex kasik ez nuen ezagutzen neuk, baina gure agintariarenarengandik ezin urrutiago zegoen bere irudia: ile luze lisoa beti bustia eta azal zuriari itsatsia, ibilera makurrekoa, uneoro beltzez jantzia mantu beltz bat soinean zeukala. Gure Erregearen bizar ilegorridun, kolore bereko ile erdi luze erdi labur, gorputz oraino gihartsu, begi txiki eta begirada sakon, jantzi argitsuen aurrean alde nabarmenegia osatzen zuen. Gauza berbera esan nezake bere izaerari buruz.\nErregearen anaia txikia izanik, Alexek inoiz ez zuen boterea dastatzeko betarik izan, baina horren hurbil ikusteak haren nahia piztu eta sustatu baino ez zuen egin. Eta, antza denez, printzearen ametsen bidez bere aginte egarri hura asetzeko bide bat ikusi omen zuen. Oztopo bat baino ez zuen topatu bidean, itxuraz: neu.\n–Zure semeak Erret-hezkuntza merezi duela uste dut, ene anaia hori. Ongi dago bere gaztaroan laborari soil batek bete izana bere loa lasaia izan daitelaren ardura. Baina gutxika heltzen ari da, eta bete egin beharko duen karguari egokiago datorkion norbaiten presentzia beharko lukeelakoan nago, Jauna –salatu ninduen–. Agian ni neu izan nintzateke pertsona hori, Maiestate.\nErregeak ez omen zuen horren argi kontu hura, nonbait, eta bere gaitzespena eman zion hasiera batean proposamen hari. Gorteetako kontuez gauza pare bat ikasia nintzen ni ordurako, baina beste pare mordoa nituen oraindik ikasteke ere berean; eta oinordekotzaren hurrengo kate-mailaren heziketa baserritar lau baten eskuetan (edota hitzetan, hobe esanda) jausi izana ez omen zen izan maila hartakoen gustuko, eta begitan hartu ninduten askok. Alex arerio beldurgarria zen, ezbairik gabe, bere bidean topa zezakeen edonorentzat.\nAzkenean Erregeak, estutze askoren ostean, ahal izan zitzaion bezain bidezkoa zen erabaki bat hartu zuen: txandaka, egun bakoitzean gutariko batek ipuin bat irakurriko ziola ebatzi zuen. Berri txarra neuretzat, Iris ikusteko aukerak erdira murrizten baitzitzaizkidan, Gortean txandakako egunetan baizik ez bainintzen egongo. Baina are txarrago erreinuarentzat, Alexek bere onura baino ez baitzuen bilatzen; bera eta bere mailakoen bizimoduaren oparotasunaren areagotzea alegia, nire klasekoen gatibutza nabarmentzea hain zuzen ere.\nEta bere ipuinak hara zuzendu zituen.\nHorrela, erreinuaren nondik norakoek txarragora egin zuten. Printzearen osasunak ere hala egin zuen, amesgaiztoen beldur logura galtzen hasi zenean.\nIzan ere, gudak eta suteak ziren orain nagusi bere amets askotan. Heriotza eta zeru ilunak ziren amets haietan, herriaren lan amaiezin eta nekagarriak edota gure soldaduen odolak baino konpondu ezin zezakeen egoera, erroien begiradapean garatzen zen bizitza.\nNeu saiatzen nintzen bai bere alaitasuna mantentzen. Herri alai baten inguruko ipuinak helarazten nizkion, horrek Irisengandik urruntzea suposatzen bazidan ere, beragana hurbiltzea ahalbidetu ziezadaketen ipuinik ezin bainion helarazi gure printzeari. Baina nire sendikoek pairatzen zuten egoera berria ikusten nuen bakoitzean, neure dohaina nahi berekoi haien gainetik jarri behar nuela ulertzen nuen.\nHala ere, nire aiduru berri hura lortzeak benetan ordaintzen ninduen bueltan: printze gaztea “nire” egunen zain aurkitzen nuen beti. Alexen beldurra musuan agertzen zuen neurri berean erakusten zuen nire zain zegoela.\nEta horrek Alexen amorrua piztu zuen itzalezina zen modu batean. Egoera jasanezina iruditu zitzaion halako egunean, inork espero ez zuena jakinarazi zion Erregeari:\n–Nekazari honek gazteluko andere batekin bere klaseari ez dagozkionak egin ditu.\nNik ez nituen hitzak entzun, baina haiek zekarten zigorra laster batean heldu zen nire entzunetara.\nErregeak berak zidan estimu eta balioespen hark ere ez ninduten askatu inon idatzi ez den lege haren hausturak dakarren eta erreinua ustera zigortzen ninduen patutik. Iris gaitzespen horretaz at geratu zen.\nBakarrik utzi beharko nuen erreinua.\nHala eta guztiz ere, eta denbora luzean zehar eskainitako zerbitzuen truke, azkenengo ikustaldi bat eskaini zidan Erregeak: azken ipuin bat. Berak ere nabari zezakeen erreinuaren etorkizuna ilundu zela, bere anaiaren atzamar beltz likatsuak ikus zitzakeen itzal tartetan, baina haren azpijokoen nondik norakoak ordea ezin zitzakeen begiztatu. Honen asmoei buruz egin nahi nion neuk berba, horren berekoikeriari buruz, baina ezin, legeek heriotza zigorrarekin ordaintzen baitzituzten leinu horretako baten kontra frogarik gabeko salakuntzak jaurtikitzen zituzten haiek guztiak.\nOndorioz, eta esker onez, bere sari moduko hura onartu nuen besterik ezean. Baina, bere presentzia uztear nengoenean, biratu eta azken nahi bat eskatu nion: Gortean emango nuen azken eguna izango zenez hura, egun osoa Irisekin emateko aukera hain zuzen ere. Denek zuten gure artean zegoenaren berri, eta ez zuen zentzurik aukera hura alferrik galtzeak.\nEta une hartan hasi nintzen prestatzen inoiz kontatuko nuen azken ipuina.\nEgunsentiaren laguntzarekin joan nintzen Irisen bila, egun luze hari hasiera emanez. Bere izena irten zen nire ahotik bere bizitokiko atea jotzen nuen bitartean, baina hitzik ez zuten bueltan aurkitu nire belarriek. Atea irekitzen ausartu nintzen, inolako intimitaterik hautsiko ez nuelakoan. Ikusi nuenerako, ordea, ez nengoen prest. Baina ikusi nuenak, ordea, arras prestatu ninduen ipuinen kontu honi amaiera emateko.\nBiluzik eta negarrez aurkitu nuen, ohean etzanda, musua izara artean galduta. Negarrez, bihotzean jasaten zuen minarengatik; biluzik, edozein ehunen ukiturik txikienak ere mina eragingo bailioke jasoak zituen zigorradek utzitako aztarnetan.\nBerak nire beharra zuen une latz haietan, eta nik beti izan dut bere beharra. Horrela, besarkatuta eman genuen gure azkena izan behar zuen egun hura, eta belarrira xuxurlatu nion nire azken ipuina izango zena, azken egun hura lehenengo bihurtuko zuen ipuina.\nGaua heldu zenean, printzearengana hurbildu nintzen. Iris nirekin etorri zen, printzearen gelaz bestalde nire zain egoteko asmoa buruan. Arinago, bere etxetik irten eta gure zain zeuden Errege, bere anaia eta zenbait soldaduren aurretik igaro ginenean, lehenengoak onespen keinu bat egina zidan buruarekin; bera omen zen Irisenganako nituen sentimenduetan erreparatu zuen bakarra. Besteek lizunkeria, edota moralitatetik urrun zegoen zerbait behinik behin, baino ez zuten ikusten gure artean.\nAlexek, bere partetik, niganako gorrotoaren eta ni betiko agurtzeak ekarriko zion botereak sortzen zion gozamenaren arteko borroka erakusten zuen keinua azaldu zidan.\nPrintzea ohean sartua zegoen, eta goibeltasuna zen nagusi bere gela erraldoi huts hartan. Inoiz ez nion arretarik eskaini gela hari aurretik: benetan zituen gauza gutxi, gauza atsegingarriak Errege baten bizitzatik aldendu behar diren gauzak bailira.\nBerak, printzeak, jakin bazekien hura izango zela “nire” azken gaua eta zuen lagun bakarra galduko zuela ulertezinak zitzaizkion zioengatik, baina halere ez zuen bere patua saihesteko imintziorik txikiena ere egin. Ez gelara sartu nintzenean, Iris gelaz at bakardadean utziz, ez eta isiltasunean ohera hurbildu nintzaionean, ezta azkenengoz bere gelak zuen balkoira nirekin irten zedin eskatu nionean ere. Biok hiria bere osotasunean azkenengoz ikus genezan nahi nuen, ez baikenuen biotariko inork berriz ikusiko.\nHan kontatu nion nire azken ipuina. Oraingoan ez nuen inongo libururen laguntzarik behar izan.\nUme bat zen nagusi ipuin horretan, bere aitaren ustetan etorkizuna ikus zezakeen haur bat. Bere ingurukoek bere gaitasun edota bere aitaren zorakeria haren berri izan zutenean abilezia hari ahalik eta probetxu gehien ateratzeko egindako ahaleginei buruz ziharduen. Bere maitalearen arreta lortzekotan zebilen gizon bat ere agertzen zen ipuinean, kondairaren azkenean gariaren gainetik korrika desagertzen zen gizon bat. Printzeak adi-adi eta isil-isilik entzun zuen ipuina, tutik esan gabe.\nBerak ere sumatzen zuen nonbait erreinuan zerbait txarto zebilela, iluntasuna jausia zela gure inguruneengan, baina ordura arte ez zuen jakin bera zela belztasun haren zio nagusia. Bere balkoitik hiriko harresien barruan zegoen oparotasunezko mundua baino ezin zatekeen ikusi, eta ez nire sendiaren kopetetako izerdi tantak, edota haiek derrigorrez Erregeari egin behar zioten uztaren eskaintza, ala nireen begiek izurtzen zituzten beldur eta etsipen malkoak; baina herriaren neke eta eramangaiztasun egoeraren oihu isila gazteluaren txoko guztietan zen entzungai.\nAgian horregatik ez zion oztoporik jarri nire bultzakadari, edota ez zuen oihurik egin lurrera hurbildu bitartean, ala eta zoruarekin izandako topaldiak ere horregatik errespetatu zuen bere isiltasuna. Agian den-dena ulertu zuen bere bizitzako azken unetan.\nErrege ona izatera ailegatu zitekeen, horretarako beta izan balu.\nBere gela utzi, atea itxi, eta ahal bezain pronto irten ginen gaztelutik Iris eta biok (inori ez zitzaion harritzekoa iruditu Irisek nirekin etortzeko erabakia hartu izana). Printzea lotan zegoelakoetan, inor ez zen bere gelara sartu hurrengo goizerarte. Bere gorpua izarren azpian eman zuen gau hura, bere bizilekuaren azpian zegoen ibiltoki haren sabaiaren gainean etzanda. Guk geuk gure irteeran zeharkatu genuen ibiltokia.\nEta, gero, gariak osatzen zuen maindirearen gainetik korrika egin genuen ihes zoriontasunezko etorkizunerantz.\n« Leku polit batean bizi omen naiz Alkohol »\nData : 2011/11/02\nAtalak : 10_Ipuinak


Kaletarrak nagusi eskolan - Ahotsak.eus\nKaletarrak nagusi eskolan
Kaletarrek mendean erabiltzen zituzten baserritarrak, gazteleraz ez zekitelako. 150 bat ardi eta 15 bat ganadu buru zituzten etxean. Idiekin egiten zituzten baserriko lanak. Etxean denentzako nahikoa jatekorik ez, eta anai-arreba batzuk etxetik alde egin behar izan zuten, morroi edo neskame. Fermin beti etxean egon izan da.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARA-082-004 kodeko bideoa nahi duzula aipatzea: ahotsak@ahotsak.eus\nKaletarrek mendean erabiltzen zituzten baserritarrak, gazteleraz ez zekitelako. 150 bat ardi eta 15 bat ganadu buru zituzten etxean. Idiekin egiten zituzten baserriko lanak. Etxean denentzako nahikoa jatekorik ez, eta anai-arreba batzuk etxetik alde egin behar izan zuten, morroi edo neskame. Fermin beti etxean egon izan da.\nGaia(k): Ohiturak eta bizimodua » Hezkuntza » Eskola , Baserria » Baserriko lanak » Baserriko animaliak , Baserria » Baserriko bizimodua » Baserriko bizimodua , Politika » Gerraostea eta Francoren diktadura » Ekonomia gerraostean , Familia eta harremanak » Herriko giroa » Baserria vs. Kalea\nGari lanak eskuz edo makinaz


Alex Txikon - Txikonek, ‘Sadpara’k eta Nardik depositu bat ezarri dute 3Kn (6.700m) eta 2Kra (6.100m) itzuli dira lotara\nBlog » Nanga Parbat 2016 invierno » Txikonek, ‘Sadpara’k eta Nardik depositu bat ezarri dute 3Kn (6.700m) eta 2Kra (6.100m) itzuli dira lotara\nTxikon buru duen taldeak bere helburua bete du: bidea 3Kra arte (6.700m) ekipatzea lortu dute. Aldiz, gaua altuera horretan pasatzearen ideia alboratu dute, izan ere, 24 ordu baino gutxiagoren buruan 160km/h haize ufadak helduko direla diote aurreikuspen meteorologiko berrienek. Une honetan, 2Kn, zaku barruan, atseden hartzen ari dira; hala, bihar goizean handik beheranzko bide labur eta bizkorragoa egin ahal izango dute Behe Kanpalekuraino, haize zakarra neurri batean saiestuz.\nGoizeko 08:00etatik arratsaldeko 17:00ak arte; bederatzi orduko lana 2K eta 3K bereizten dituzten 500 metroak ekipatzeko lana amaitzeko. “Aurreneko orduak hotz-hotzak izan dira, itzaletan; eskerrak 6.500m arte behintzat bagenituen Alik eta biok aldez aurretik finkatutako sokak”, zioen Txikonek walkie bidez.\nAldiz, 3K arteko (6.700m) azken 200 metroak izotz bizian eskalatzekoak dira ia osotasunean, eta Lemoakoak aitortu digunaren arabera, uste baino gehiago kosta zaie: “Egia esateko, ez genuen uste hainbeste ordu behar izango genituenik. Izotza gogor-gogorra dago, behatzak eta bikiak leher eginda ditugu kranpoiekin hainbeste sakatu ostean”.\nHala ere, pozik eta asebeteta ageri dira, 6.700m-ra heldu izana duen garrantziaz jabetuta. Dudarik gabe, pauso gakoa izan da gaurkoa, tontor saiakera buruan abiatu dezaketen hurrengo saioari begira.\nGaurko egunean zehar, orotara, 400 metro soka finkatu dituzte eta hainbat estaka, izotz-torloju eta iltze utzi dituzte 3K horretan; ez dute, ordea, dendarik igo, sorbalda gainean “nahikoa zama” zeramatelako bestela ere.\nNeguko Nanga Parbat (8.126m) honen ezaugarri berezietako bat baldintza meteorologikoen etengabeko aldakortasuna da: egun zoragarriak espero genituen astelehenera arte –hilak 25–, baina orain badirudi haize zakarra datorrela hamar bat egunerako. Mendian aritzea, beraz, ezinezkoa izango da. Dena den, baliteke aldaketa berri batek ustekabean harrapatzea beste behin. Momentuz, Txikon, ‘Sadpara’ eta Nardi Behe Kanpalekuan espero ditugu bihar..


Nerea Ahedok korridore humanitarioak sortzeko eskatu dio Espainiako Gobernuari mugetan heriotza gehiago gerta ez dadin\nMozio baten bidez, konferentzia sektorialaren bilera bat premiaz deitzea eskatu dio Lan, Gizarteratze, Gizarte Segurantza eta Migrazio Ministerioari, Estatuko migrazio-politikak adosteko.\nEAJ-PNV Talde Parlamentarioak Gobernu zentralari eskatu dio Europako eta Frantziako agintariei helaraz diezaiela korridore humanitarioak sortzeko beharra, mugetan migratzaileen heriotza gehiago gerta ez dadin. Joan den larunbatean Saharaz hegoaldeko Afrikako -zantzu guztien arabera- gizonezko baten gorpua agertu zen Bidasoa ibaian, ur horietan aurten ito den hirugarrena, Frantziako polizia-agintariek muga-kontrolak gogortu ondoren. Hori dela eta, EAJ-PNVk, Lan, Gizarteratze, Gizarte Segurantza eta Migrazio Batzordean aurkeztutako mozio baten bidez, mugei, atzerritarrei eta migrazioei buruzko eskumen esklusiboa duen Espainiako Gobernuari eskatu dio “estatura iristen diren eta Europako beste herrialde batzuetan etorkizun hobea bilatu nahi duten pertsonentzako igarobide seguruak sortzea” bultza dezala, Nerea Ahedok adierazi duenez.\nEra berean, aipatutako ekimenean, EAJ-PNVk José Luis Escrivá buru duen ministerioari eskatu dio, beste behin, konferentzia sektorialeko bilera batera premiaz dei dezala, Espainiako Estatuan migrazio-politikak adosteko. Izan ere, atzerritarrei buruzko erregelamenduaren aldaketarekin laguntasunik gabe etorritako gazte atzerritarrak gizarteratzean eta laneratzean aurrerapausoak eman diren arren, “oraindik ere konpondu gabeko gai asko daude, eta, ondorioz, ezinbestekoa da inplikatutako administrazio guztiek parte hartzea bilera horretan”. Senatari jeltzaleak gaineratu duenez, arlo horietan eskumena Estatuari dagokion arren, “autonomia-erkidegoak migratzaileak gizarteratzeko eta gizarte-babeserako politikak egiten ari dira, eta konpromiso sakona erakusten dute iragaitzazko migratzaileei, nazioarteko babesa eskatzen dutenei eta pertsona horien gizarte-bazterketa saihesteko”.


'Basconiako langile etxeak' birgaitzeko eskatu dio Udalak Arcelor-Mittali | Geuria\nBasauriko Udalak errekerimendua bidali dio Arcelor Mittal enpresari Larrazabal kaleko 10, 12 eta 14 zenbakiak birgaitu ditzan. Eraikinak siderurgia-enpresaren jabetzapean daude eta Hiri-antolamenduko Plan Orokorraren (HAPO) babes bereziko erregimenean izenpetuta daude.\nHain zuzen ere, HAPOk zera jasotzen du: “Babestutako eraikinak edota arkitektura-multzoak ezingo dira bota, edota aurri-egoeraren aitorpena jaso, horien jabeei egotzi ahal zaizkien arrazoiak direla eta“. Horiek horrela, Udalak hirigintza-multzoa birgaitzeko eskatu dio Arcelor Mittali.\nCompañía Anónima Basconiak eraiki zituen ‘La Basconiako langile etxeak’ 1924. urtean. Gaur egun ez da inor bizi bertan, sarbideak hormatuta daude eta eraikinak “oso egoera txarrean” daudela adierazi dute udal ordezkariek.\nProiektu teknikoa eta araudia\nHigiezinotan egingo diren lanak proiektu tekniko batean oinarritu beharko dituzte. Era berean, urbanizatutako eta eraikitako ondarearen gaineko birgaitze-jarduketa babestuei buruzko Eusko Jaurlaritzaren araudiak ezarritako irizpideak jarraitu beharko dituzte.\nHigiezinak gaur egungo beharrizanetara egokitzeaz gain, proposatutako esku-hartzeak bermatu beharko du higiezin horiek kontserbatu egingo direla eta beren osagai tipologikoak, formalak eta egiturazkoak errespetatuko direla.\nSailkatuta: Arcelor Mittal, Basauri, Basconia, HAPO, Langile Etxeak, Larrazabal


Antton Olariagarekin solasaldia\nDatorren ekainaren 16ean, osteguna, estreinakoz, Antton Olariaga irudigile handiarekin hizketan arituko gara Donostiako Komikigunean. Karrera luze eta oparoa daukan irudigile honekin hizketan hainbat gai jorratuko ditugu, ofizioari buruzko kontuak betiere, etorkizuna, iragana, oraina… NON: Komikigunea, Reyes Catolicos kalea 16, Donostia NOIZ: EKAINAK 16, OSTEGUNA ORDUTEGIA: arratsaldeko 19:00etan\nSolasaldia JOSUNE URRUTIA ASUArekin\nAsteartea, maiatzak 24 | 19:00 | Joker liburudenda Josune Urrutia ilustratzailearekin solasaldia. “Así me veo” libururtik, Astiberrik argitaratutako “Hoy no es el día“ lanera, egileak marrazkiarekin, ilustrazioarekin, komikiarekin eta bizitzarekin duen harremana erakutsiko ditu bere ibilbidea azalduz. Kike Infamek moderatu eta Euskal Irudigileak elkarteak antolatutako topaketa maiatzaren 24an izango da, asteartea, 19:00etan, Joker liburu-dendan (Bilbo). […]\nJosé Antonio Roda “Murrizketak, baina onak”. Urtero bezala, Euskal Irudigileak elkarteak bere bekak plazaratzen ditu, eta 2022an presentzialtasunaren, gelditzearen eta elkar topatzearen balioa aldarrikatuko dugu. 10 bekadun plaza irekiko ditugu, eta hautatutako ikasle bakoitzak 120€ gordineko gastu-poltsa jasoko du Euskal Irudigileen aldetik. BEKETAN parte hartu nahi baduzu, ez da beharrezkoa Euskal Irudigileak elkarteko bazkide izatea. […]\nDatorren apirilaren 21ean Tupust! kolektiboko Maite Gurrutxaga, Ainara Azpiazu “Axpi” eta Maitane Gartziandiarekin arituko gara ilustrazioari, komikiari edota proiektu kolektibo bat aurrera ateratzearen aferei buruz hizketan, Tupust! komiki antologia feminista honen atzean, izen bereko kolektiboa dago. Kolektiboaren helburu nagusienak dira, haien arabera: “komikia eta feminismoa uztartzea; egileen arteko sare bat osatzea; sare hori lan eta […]\nMartxoak 5, larunbata | 12:00etan | ZAS KULTUR Espazioan Irudika,Nazioarteko Ilustrazio Topaketa Profesionaleen 2022 egonaldietarako hautatutako egileak, Bea Lozano “Aleluyas” ilustrazio-proiektuagatik eta Santiago Colombo “f309 Caminantes” animazio-proiektuagatik izan dira. Egonaldien hasierarekin batera, egileak ZAS KULTUR Espazioan elkartuko dira beraien proiektuen berri emateko. Honez gain, ilustrazioaren eta animazioaren munduaz duten ibilbidea eta ikuspegia ezagutuko dugu. Euskal […]\nUrtea ixteko, zuen konpainian azken arratsalde baterako gonbidapena egin nahi dizuegu. Datorren Ostiralean, hilaren 10ean, egoitzako ateak irekiko ditugu MA-PATERNIDAD lantaldea aurkezteko, eta, ondoren, hitzaldi bat izango dugu. Hitzaldi horretan, MIKROEDIZIO proiektu batzuk ikusiko ditugu, non zenbait bazkidek parte hartu duten. Hona hemen menua: 17:00etan. MA-PA-TERNITATEA Ilustrazioak azken urteotan egileek lehen pertsonan bizitako amatasunaren esperientziei […]\nDA! 2021(@durangoko_azoka)-en parte hartuko dugu elkarte moduan. Abenduak 6 astelehena, 13:30-14:30tara “Irudigintza Profesionala Euskal Herrian” izeneko mahai ingurua Landakon bertan eta baita azokaren streaming-aren bidez ere. Aukera paregabea izango da elkarteko bazkide diren ilustratzaile gonbidatuen ibilbideaz hitz egiteko eta baita elkartea eta katalogoa aurkezteko ere. Abenduak 8 asteazkena, 19:30-20:30tara itxiera ekitaldia “Irudia + Hitza”, zuzeneko […]\nAne Arzelus, Donostian jaiotako artista da 1993an. Ilustrazioa eta haur narratibaz gain, hainbat sektoretan mugitzen da, eta horren adierazle da bere ibilbidea. Aneren obra komunikazio bisualaren eremuan kokatzen da, eta ilustrazioa eta diseinuaren arteko loturak bilatzen ditu bere jardunean. Argitaratu duen lehenengo liburua (Hitzen iruditegia, 2019) 2020ko Selected jaialdian hautatua izan zen eta obra kreatiboenaren […]\nSOLASALDIA MAITE MUTUBERRIAREKIN\nUrriaren 26an, asteartea, 19:00etan Zaldi Urdina arte eskolan, (Marino Tabuyo 6, Donostia) Arrate Rodriguezek Maite Mutuberriarekin hitz egingo du bere lan zoragarriari buruz. Ez galdu bertaratzeko aukera!\nSOLASALDIA: SERGIO GARCIA\nSergio García Sánchezek The New Yorker, The New York Times, Toon Books, Dargaud, Delcourt, Dibbuks, Ediciones Santillana, Ediciones SM, besteak beste lan egin du. Granadako Unibertsitatean eskolak ematen ditu eta komikian eta ilustrazioan kontatzeko modu berriak ikertzen ditu etengabe. Datorren asteartea, urriaren 19ean, 19:00an Garcíarekin mintzatuko gara, bere lanaz eta beste hamaika kontuz Euskal Irudigileon […]\n1 2 … 7 Hurrengoa »


Jose Ignacio Ubaurekin osasunaren inguruko gaiak lantzen ditugu hamabostean behin, asteazkenetan.\n2019rako Erronkak: Bigarren partea\n20 ekaina, 2019 20 ekaina, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurkoan Jose Ignacio Ubauren laguntzaz 2019ak eduki beharko genituen erronken errepasoarekin jarraitu dugu. Lehendabizi, lehenengo sei erronken errepasoa egin dugu eta ondoren beste 6ak azaltzeari ekin. Zenbat beteko ditugu urtea amaitu baino lehen? Klikatu hemen elkarrizketa jaisteko\n5 ekaina, 2019 20 ekaina, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurko saioan Jose Ignacio Ubau 2019ak eduki beharko genituen erronken inguruan aritu zaigu. Berarekin batera ekaina bitarteko erronka ezberdinen inguruan ibili gara hizketan. Klikatu hemen elkarrizketa jaisteko\nElikadura egokia edukitzeko oinarriak\n22 maiatza, 2019 22 maiatza, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurko saioan Jose Ignacio Ubau elikaduraren inguruan aritu zaigu. Berarekin batera elikadura egoki bat zein izango zen aztertzen egon gara baita elikadura arloan dauden hainbat mito deuseztatu ere. Klikatu hemen elkarrizketa jaisteko\nAdinduenganako tratu txarrak, goranzko joera duen errealitate ezkutatua\n9 maiatza, 2019 9 maiatza, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurkoan Jose Ignacio Ubau adinduengana tratu txarren inguruan aritu zaigu. Azkenaldian pil-pilean dagoen kontua da gaurkoan landu duguna. Berarekin batera errepasatu ditugu tratu txar hauek dituzten jatorri, forma eta testuinguruak ikertu ditugu. Klikatu hemen elkarrizketa jaisteko\nLehen sorospenak egiteko gomendioak\n10 apirila, 2019 10 apirila, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurkoan Jose Ignacio Ubau lehen sorospenen inguruko argibide batzuk ekarri dizkigu. Honetan hainbat gomendio eman dizkigu zer egin eta zer ez den egin beharraren inguruan. Botikinaren inguruan ere aritu zaigu, gomendagarria baita botikina on bat eramatea eta toki egoki batean edukitzea. Klikatu hemen elkarrizketa jaisteko\nEstresa: Iturriak, sintomak eta erantzunak\n13 martxoa, 2019 13 martxoa, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurko saioan estresaren inguruan jarraitu dugu Jose Ignacio Ubaurekin solasten. Honetan hainbat gomendio eman dizkigu estres desmasiari aurre egiteko. Berak azaldu duenez neurtu behar da estresaren maila, estresarik gabeko bizitza ez baita gomendagarria. Klikatu hemen elkarrizketa jaisteko\nEstresaren inguruan hitz egiten\n27 otsaila, 2019 27 otsaila, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurkoan zainketaren ingurukoak alde batera utzi eta Estresaren inguruan solastera etorri zaigu Jose Ignacio Ubau bere kolaborazioarekin. Berarekin batera errepasatu ditugu estresaren ezaugarri, sortzaile eta ondorioak. Hurrengoan jarraitu eginen dugu… Klikatu hemen elkarrizketa jaisteko\nZaintzaileak ere bere burua zaindu behar du\n13 otsaila, 2019 13 otsaila, 2019 Irati Irratia\tBerriak, Elkarrizketak, Kolaborazioak, Osasuna\tLeave a comment\nGaurkoa aurreko 3 programen jarraipena izan da. Hori bai, gaurko kolaborazioan, Jose Ignacio Ubaurekin batera zaintzailearen zainketan zentratu gara, gure buruak zaintzea garrantzitsua baita. Klikatu hemen elkarrizketa jaisteko


Eskolako kontuak eta umetako jolasak - Ahotsak.eus\nEskolako kontuak eta umetako jolasak\nEskolako kontuak eta umetako jolasak Eskolako kontuak esaten dihardu Juanik; neskatilak gustatzen zitzaizkion maisuari. Makilarekin jotzen zuen. Zigorrak. Umetako jolasak aipatzen dituzte. Diaboloa, txirikiletan, sapakonetan, gorde-gordeka...\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-153-001 kodeko bideoa nahi duzula aipatzea: ahotsak@ahotsak.eus\nEskolako kontuak esaten dihardu Juanik; neskatilak gustatzen zitzaizkion maisuari. Makilarekin jotzen zuen. Zigorrak. Umetako jolasak aipatzen dituzte. Diaboloa, txirikiletan, sapakonetan, gorde-gordeka...\nGaia(k): Ohiturak eta bizimodua » Hezkuntza » Eskola , Ohiturak eta bizimodua » Hezkuntza » Maisu-maistrak , Ohiturak eta bizimodua » Hezkuntza » Zigorrak , Familia eta harremanak » Lagunartea eta familia » Jolasak\nOinez hara eta hona; eskolari garrantzirik ez\nMojen komentua eta eskola nazionala\nEskolako maisuaren nortasuna eta zigorrak


Atala Kultur Taldea: 'Gari-lanak Errezilen' - Ahotsak.eus\nAtala Kultur Taldea: 'Gari-lanak Errezilen'\n2006an Errezilen sortua, Atala Kultur Taldea herrian eta herritik kanpora begira hainbat kultur ekintza antolatu, aurkeztu eta sustatu duen lan-taldea da. Herriaren behar kultural eta sozialei erantzun nahi die, eta bertako ekintza zein gogoetetatik abiatuz Gipuzkoako kultura-ekintzan eta ezagutzan ekarpen esanguratsuak egin nahi ditu.\nGarai batean gauzatzen zen gari prozesu osoa nolakoa zen ezagutarazteko xedez antolatu zuten ekimen hau, eta herritarren parte hartze oparoarekin egin zuten aurrera. Gari lanetan jardundako herritarrak izan zituzten irakasle, beraiekin batera laian ikasi zuten beste hainbat heldu zein gazte, eta baita bakoitzaren ahalbideen neurrian parte hartu zuten haur zein gainerako herritarrak ere.\nZenbait tokitan galduta edo galtzear dagoen euskal kultura zein ohitura zaharrak gogoratzea eta etorkizun hurbilari helaraztea zutelarik helburu, transmisio bide berriei ateak zabaltzeko egitasmo izan zen Errezilgo gariari buruzko lan hau.


Maialen Chourraut, Irati Goikoetxea eta Ander Elosegi finalerdietara igaro dira Pauko Munduko txapelketan - basqueteam\n343egunak 21orduak 26minutuak\nMaialen Chourrautek oso jaitsiera garbia egin du K1 modalitatean, ez du zigorrik izan eta horrela hurrengo faserako txartela lortu du zuzenean. Basque Teameko palistak 88.85eko denbora egin (+2.44), eta bosgarren tokian bukatu du.\nZailtasun gehiago izan ditu Irati Goikoetxeak. Donostiarra ez da lehen txandan sailkatu eta bigarrena, errepeska jokatu behar izan du. Bigarren txanda horretan, ordea, ez du zalantzarik utzi. Askoz erosoago jaitsi da eta denborarik onenetakoa lortuta pasa da finalerdietara.\nAnder Elosegi, bestalde, hurrengo fasera igaro da C1en arazo handirik gabe. Irungo piraguistak penalizazio txiki bat izan du seigarren atean baina sentsazio onekin bukatu du bere jaitsiera. Elosegi bosgarren izan da 85.37ko denbora eginda (+1.69).


Tantaka, tsunamia - Uztarria (Azpeitia)\n2019ko azaruek 22, OSTIRELA\n2019ko uzt. 29a, 13:03\nHamar urte beteko dira aurten Marea Arroxa sortu zenetik. Lehen zipriztin arrosak gogoratu dituzte Anne Unanuek eta Mikel Segurolak banatu berri den 2019ko abuztuko Uztarria aldizkarian, Anartz Izagirre kazetariak idatzi duen erreportajerako.\nHamarkada bat igaro da festetan kolore arrosa jaun eta jabe bilakatu zenetik. Plazako batzar zabalak, herri bazkari arrosa, Txomingeroen bazkaria, txupinazo osteko kalejira nahiz kamiseta arrosak jaien ikur bilakatu dira herrian ordutik. Hori guztia duela hamar urte jaio zen, eta ondo gogoan dituzte Marea Arroxaren hastapenak Haujijijai batzordeko Anne Unanuek (Urrestilla, 1991) eta Mikel Segurolak (Azpeitia, 1991). Unanuek dioenez, "ilusioz beteta" zeuden garai hartan, eta "lan asko" izanagatik, ederki pasatzen zuten. Segurolak azaldu duenez, "egin beharreko lana" moduan ikusten zuten festen antolakuntza, eta lanean "gozatu" egiten zuten. "Giro bikaina genuen eta horrek lana asko erraztu zuen", diote biek.\nFesten antolakuntzaren inguruko eztabaida prozesuaren fruitua izan zen Marea Arroxa. "Jaien inguruan hausnartzeko bildu ginen hainbat herritar, eta festa batzordeak izan beharreko balio batzuk zehaztu genituen orduan", dio Segurolak. Unanuek Urrestillatik egin zuen jauzia: "Ni orduan Urrestillako festa batzordean nenbilen, eta Sanjuandegiko jendearekin eta saninazioak antolatzen ari zirenekin bildu ginen, festen inguruan hausnartzeko". Hain zuzen ere, Haujijijai batzordearen eta Marea Arroxaren sorrerak Sanjuandegiko eta Urrestillako festen berpiztearekin bat egin zuen. Unanuek adierazi duenez, orduan erabaki zen festa batzordeak nolakoa izan behar zuen: "Batetik, saninazioak jorratuko zituen talde bat sortu nahi genuen, hau da, Marea Arroxa; eta bestetik, festa guztiak bilduko zituen batzordea eratu nahi genuen, Haujijijai batzordea". Eztabaida prozesu haren ondotik sortu zen Marea Arroxa; parekidetasuna, euskara, gatazkaren konponbidearekiko nahiz ingurumenarekiko konpromisoa, elkarlana eta auzolana oinarri zituen festen antolakuntzako taldea.\nEz daude oso ziur zergatik aukeratu zuten kolore arrosa herriko jaietarako. "Herri osoa biltzeko aitzakia moduan kolore bizi bat behar genuen, eta arrosa aipatu zuten taldean", gogoratzen da Unanue. "Beste herrietako ereduak" oinarri hartu zituztela oroitzen da Segurola. Ordutik, ez da kolore arrosarik falta izan herriko kaleetan San Inazio bezperan, eta herri bazkariaz gain, beste hainbat ekitaldi famatu ere izan dira azken hamarkadan batzordeak antolatuta, hala nola playbacka, bakailao txapelketa eta txomingeroen bazkaria. Txitximore pertsonaia ere sortu zen festen harira, jaiak betaurreko moreen bitartez ikusten dituen pertsonaia feminista. Horrez gain, duela urte batzuk, Marea Arroxaren kantua egin zuen Skandalue elektrotxarangak hainbat herritarren laguntzarekin eta parte hartzearekin.\nKontuak kontu, biak alak biak bat datoz: "Ez genuen espero Marea Arroxak halako dimentsioa hartuko zuenik". Segurolak orduan "inertziaz" lan egiten zutela dio, eta Marea Arroxa eta horri lotutako guztiak izandako arrakastaz ez zela ohartu "kanpotik begiratu" zion arte. Unanue bat dator: garai hartan festak "naturaltasunez" hartzen zituela dio eta ez zela "pentsatzen ere jarri" zer nolako inpaktua izan zezakeen egiten ari zirenak herrian urte batzuen buruan. Hark gaineratu du urte batzuk beranduago "kontziente" izan zela Marea Arroxak zer nolako ibilbidea izan duen: "Oso batuta geunden orduan, eta Sanjuandegin, Urrestillan nahiz saninazioetan indarrak batzen genituen guztiok", azaldu du Unanuek. "Elkarren babesa izan zen Marea Arroxaren arrakastaren gakoa".\nLehen udaletxe azpiko arkupeetan eta orain plazako kioskoan, maiatz bukaeratik aurrera ia astero batzen dira Marea Arroxako kideak, eta taldearen barruan, hainbat azpi batzorde daude festak antolatzeko. Urte batetik bestera, Marea Arroxak hartutako dimentsioa dela eta, "beharrak bultzatuta" antolakuntzan aldaketa batzuk egin behar izan zituzten festa batzordeko kideek. "Jaiak beste esparru batetik bizitzeko gogoa genuen festa batzordeko hainbat kidek", dio Segurolak, eta hala, urte batetik aurrera, hainbat ekitalditarako boluntarioak eskatzen hasi ziren. Urte batean herri bazkarian lan egiteko zozketa egin zutela gogoratzen da Unanue, baina segituan konturatu ziren ez zela bidea; horren ostean hasi ziren boluntarioak eskatzen: "Jende asko lehen aldiz mahaia jartzen hasi zenean konturatu zen ez zela batere kostatzen festetan laguntzea", azaldu du Unanuek.\nSegurolaren arabera, asko aldatu da kaleko giroa Marea Arroxa heldu zenetik: "Txikitako oroitzapenak ditut, eta gogoratzen naiz orduan ez zela halako girorik izaten egunean zehar". Horrez gain, kalea "herrikoitu" egin dela dio: "Txosnagunetik kalera ere igaro dira festak, eta orain, beste saltsa bat antzematen da kalean". Unanue ere bat dator: "Anbizio handia genuen, eta ahalik eta jende gehienarengana heldu nahi genuen, kalea hartu". Biak ados daude esatean Marea Arroxak herriari erakutsi nahi ziola festak "herritik eta herriarentzat" egin zitezkeela eta saninazioek irauten duten hiru egunetan kalean egoteak hori erakusten duela.\nHerritarrengana heltzea, erronka\nMarea Arroxak herrian duen sona nabarmena den arren, Unanuek eta Segurolak argi dute herritar gehiagorengana iristea izango dela Marea Arroxaren erronka nagusia. "Orain arteko balioetan sakondu, eta herritarrengana heldu behar dugu; biak uztartzean dago gakoa", dio Segurolak. Unanueren arabera, festen antolakuntza ezin da "lan karga" moduan ikusi; antolaketarako ilusioa eta gogoa izanez gero, "pila bat" gozatzen dela dio: "Festak beste modu batera ikustea dakar barrutik bizitzeak".\nUnanuek eta Segurolak argi dute hamar urte hauetan guztietan festek ez ezik, Marea Arroxak berak ere bilakaera izan duela. Marea Arroxa sortu zenean ezarritako balioak "oinarrizkoak" izan zirela dio Segurolak, eta gaur egun mantentzen direla, nahiz eta herria aldatzen doan heinean, festak ikusteko modua eta antolaketa eredua ere aldatu egin den. Hamargarren urteurrena dela aprobetxatuta, festez "hausnarketa sakona" egitea tokatzen dela uste du Unanuek: "Kontua da urtean zehar ez garela biltzen, eta orduan eztabaidak desorduetan ematen direla". Biek ala biek argi dute ez dutela Marea Arroxarik gabeko saninaziorik imajinatzen, eta horretarako, beharrezkoa ikusten dute herritar gehiagoren parte hartzea aurrera begira, herriko festak arrosak ez ezik, anitzak ere izan daitezen bermatzeko.\nBerezia: 2019ko santioak eta saninazioak\nBertako produktuen azoka eta erraldoiak Lasaon, San Martin jaien azken egunean\nAurten ere zezenik ez da falta izan Errebaleko festetan\nSan Martin festetan murgildu dira Lasaon\nSanto Tomas egunean postuak jartzeko izen-emateak ireki ditu udalak\nOstiralarekin iritsiko dira San Martin jaiak Lasaora\nBaserriko bizimodua izango da 2020ko haurren danborradako karrozaren gaia\nSan Martin jaiak ospatuko dituzte asteburuan Errebalean\nEntzierroarekin eta zezen bolaztatuekin bukatu dute Zezen Beltz asteburua\nJende asko bildu dute Zezen Beltz asteburuko eguerdiko ekitaldiek\nZazpi azpeitiarrek parte hartuko dute zapatuko karting eta minimotard erakustaldian


Irekia Eusko Jaurlaritza - Gobierno Vasco :: Lehendakariorde eta Lan eta Enpleguko sailburu Idoia Mendiak gizarte-ekonomiak eta ekintzailetzak krisitik ateratzeko duten balioa azpimarratu du\nLehendakariorde eta Lan eta Enpleguko…\n\n\nvicelehendakari_ASLE__1_.jpeg Iturria: Irekia\n\nvicelehendakari_ASLE__3_.jpeg Iturria: Irekia\n\nVICELEHENDAKARI_KONFEKOOP__1_.jpeg Iturria: Irekia\n\nVICELEHENDAKARI_KONFEKOOP__3_.jpeg Iturria: Irekia\n\nVICELEHENDAKARI_KONFEKOOP__2_.jpeg Iturria: Irekia\nIdoia Mendia lehendakariorde eta Lan eta Enpleguko sailburuak harremanetan jarraitu du, asteazken honetan, eragile sozial eta ekonomikoekin, ekonomia sozialeko ordezkariekin eta sektore ekintzaileko ordezkariekin, eta horien balioa egungo krisitik ateratzeko "funtsezkotzat" jo du.\nBilera horietan mugimendu kooperatiboko ordezkariak izan dira, Konfekoop ordezkatuta, ASLEren barruan dauden Euskadiko lan-sozietateekin eta Euskal Autonomoen Elkartearekin (Ava). Sailaren aldetik, lehendakariordea buru duen ordezkaritzak Lan sailburuordea, Jon Azkue, Enpleguko sailburuordea, Elena Pérez Barredo, eta Gizarte Ekonomiako zuzendaria, Jokin Díaz, ere izan dira.\nBilera horietan, Idoia Mendiak eta bere taldeak kooperatibismoan, lan-sozietateetan edo langile autonomoetan eragina duten neurriak aztertu dituzte. Neurri horiek egungo Eusko Jaurlaritzari forma eman dion akordioan agertzen dira, eta Jaurlaritzaren programan eta Gobernu Kontseilua laster onartzeko lanean ari den legegintza-egutegian garatuko dira.\nAurreko legealdian Lan Sailak hartutako neurriak ere berrikusi dira, datozen ekitaldietan erregelamendu bidez garatuko direnak. Azpimarratzekoa da Kooperatiben Legea erregelamendu bidez abiarazi zela, arau-esparru berri bat ahalbidetuko duena, kooperatiben sektore osoaren eta Eusko Legebiltzarraren babesa izan zuena, eta enpresa-iraunkortasunerako tresna eraginkorrak dituena.\nLehendakariordeak Konfekoopeko ordezkariekin egindako bileran kooperatibismoaren balioak azpimarratu ditu, eredu sozioekonomiko arduratsua delako eta gizartearekin, enplegu duinarekin eta kalitatearekin konprometituta dagoelako, eta deslokalizazioaren aurrean lurraldean errotuta dagoelako. Eredu erabakigarria pandemiaren ondorioak gainditzeko, eta etorkizuneko eredua, Jaurlaritzak kooperatiba-mugimenduarekin eskuz esku bultzatzen jarraituko duena.\nLan-sozietateak finkatzea eta partaidetza duten enpresak arautzea ASLEren ordezkaritzarekin aztertu dira.\nLehendakariordeak solaskide guztiei adierazi die premiaz hartu behar direla enplegua berreskuratzea bultzatuko duten neurriak, bizi dugun larrialdi bereziko unea dela eta. Halaber, euskal enplegu eredua birbideratu behar dela esan du, pandemiaren ostean zain izango ditugun erronkei aurre egiteko.\nMendiak lan-arloko agenteen lankidetza eskatu du bileretan, kalitatezko enplegua sortzeko eta mantentzeko edozein aukera baliatu ahal izateko. Lehendakariordetzak eskaintzen duen zeharkakotasunak sailetako jarduerak ahalbidetuko ditu, eta horiek gobernuaren helburu erkidean txertatuko dira.\nLehendakariordeak akordiorako borondate hori zabaldu eta legegintzaldiko helburu horiek alderdi guztiei azaldu nahi dizkie, eta hala egingo du Eusko Legebiltzarrean, berak hala eskatuta, datorren astelehenean, irailaren 28an, 15: 30ean, egingo duen agerraldian.\nVICELEHENDAKARI_KONFEKOOP__... 200 KB (jpeg)\nvicelehendakari_ASLE__1_.jpeg 300 KB (jpeg)\nvicelehendakari_ASLE__3_.jpeg 200 KB (jpeg)\nLehendakariordeak "ekintzailetza kolektiboaren garrantzia" nabarmendu du talentua atxikitzeko eta erakartzeko\nLehendakariordeak talentuaren erronkari aurre egiteko euskal politikak azaldu ditu Madrilen\nLehendakariordeak akordio bat egin du, enpresei beren aurrerapena bermatzeko tresnak eskaintzen dizkiena eta Euskadin lan egiten dutenei eskubideak itzultzen dizkiena


19 urria, 2020 Iritzia 342\nTaberna batean beti daude ordu arraroak. Inor ez dabilenean, eta ezinegonak eramanda, burua bueltaka hasten da. Behin horrela hasita, komeni da buelta horiek onerako izatea, tajuzko zerbait ateratzeko. Horrela ibili gara azken hilabeteetan ere, burua jaten, bueltak ematen, korapilo honetatik ateratzeko modu baten bila.\nHorrela jaio zen Poligrafoa streaming bitartez egiteko ideia. Etxean sartuta, bilerak bideo-deiez, sekulako ideia zaparrada, baino zarraparra gutxi zegoen garaietan, apirileko jaialdi kuttuna bertan behera utzi beharra izan genuen. Baino ideia onartu ezin genbiltzanez, agudo jarri ginen martxan.\nZer egin? Nola? Sareak erabiltzearena ideia ona izan zitekeen arren, guretzako berria zen! Guk kontzertuak tabernetan, kalean, ermita batean egiten ditugu, hori da ondo egiten dakiguna. Baino egin genuen, eta ze gustura geratu ginen. Batek baino gehiagok esan zuen egun horretan mozkortu egin zela!\nHilabeteak aurrera joan dira, baino ezer gutxi aldatu da. Lanera joatera behartzen gaituzte, baino beste guztia kendu. Errotik moztu digute hilabete askotan zehar, jadanik zauritua zegoena. Eta egoerak okerrera egin du. Zenbat artista daude zain, zenbat pertsona langabezian eta zenbat jende triste kontzertu bat egitea ia pentsaezina gertatzen delako?\nEz dugu egoera xamurra, baino inoiz ez dugu izan, inoiz. Eta horrelakoetan eman behar dira aurrerapausoak. Guk jaialdi bat antolatzea erabaki dugu. Lanean jarraitu, egiten dakiguna egiten jarraitu eta jendeari aukera eman, hilabete askoren ondoren, kontzertu batez gozatzeko. Okerrera ezin gara joan, saiatu egin behar gara. Urriaren 17an baduzue aukera oraindik, sarrera batzuk geratzen dira eta.\nGuk ondo pasatu nahi dugu, musikaz, kulturaz, lagunez eta bizitzaz gozatzen! Kultura segurua da, arriskutsuak, kultura arriskuan jarri dutenak dira! ZZ Rock on!\nAhoa zaintzearen garrantzia »


Aurten Covid-en murrizketak direla eta, 540 leku izango ditugu ordenagailuak jartzeko.\nIzen-emate data: Uztailaren 1etik aurrera. Izen-ematea egiteak EZ du lekua zihurtatzen.\nErreserba data: Asteartea, Uztailak 6, goizeko 10:00tan.\nErreserba egiteko epea uztailaren 10ean, larunbata, 23:59tan amaituko da.\nAntolakuntzak lekuen esleipena egingo du. Behin eginda, e-mail-ez jakinaraziko dizu.\nUztailarten 15a bitartean, 40€ itzuliko dira.


Bide publikoak garbitzen dabil Plentziako Udala, gune publikoak desinfektatzeaz gain - Plentzia - Hiruka.eus\nBide publikoak garbitzen dabil Plentziako Udala, gune publikoak desinfektatzeaz gain\nUnai Brea 2020-04-06 20:34\nEdukiontzi beilegi berria ipini dute Gatzamine auzoan. © PLENTZIAKO UDALA\nEspaloietatik eta bide publikoetatik belarrak eta bestelako landareak kentzen dabiltza Plentziako kale-garbitzaileak, Udalak jakinarazi duenez. Egunotan Txipio auzoan ari dira lan hori egiten. Gainera, edukiontzi hori bat ipini dute ikastetxeen aurrean, Gatzaminen.\nDatozen asteetan txukunketa-lanak udalerri osora zabalduko direla iragarri du Elixabete Uribarri alkateak. "Gogoratu behar da Udalak, gune publikoen higienea ezin hobea izan dadin eta egon litezkeen COVID-19aren arrastoak kentzeko asmoz, bide publikoen garbiketa- eta desinfektatze-zerbitzuak indartu zituela duela aste batzuk, batez ere pertsona gehien ibiltzen den eremuetan", esan du udal-gobernuak.\nGehien garbitzen diren eremuetako batzuk Astilleroko eremua, igogailu publikoak eta edukiontziak dira. Azken horiei dagokienez, Garbiker enpresagaz berba egin ostean plastiko-bilketa indartu duela adierazi du Udalak, Gatzamineko hiru ikastetxeen aurreko aldean edukiontzi beilegia ipiniz.


Toledoko probintziko erri batek Torrijos dauko izena ta sosialista bat alkate.\nTa alkate sosialisteak, guzurra dala esan lei baña, bere neskamea dauko.\nTa bere neskame orreri, bera zeozetarako dala erriko alkate erakusteko, erriaren lepotik erregalu polit bat egin gura izan deutso.\nTira! Egon be eztago ezetariko milegrorik sosialistentzako.\nSosialista alkate onentzako, beste sosialista askontzako lez, naikoa da gauzea non dagoan ikusi ta gero, gauzeari eskua yaurtiteko modua eukitea..., bai norberaganduteko, bai norberak gura daunari emoteko.\nTa alkate sosialista onek, ikusirik, olango baten, bere erriko neskato-eskola bat maistra barik dagoala, arin konturatu da an daukola entxufe yazeko bat bere neskameantzako ta... jakiña, ba, Joakiña!... bere neskameari emon deutso entxufe ori, bera bertako maistra egiten daula.\nTamalez, bere maistretzearen alogera kobrateko, onetarako egiñiko papertxuan bere firmea botateko esan bear izan deutso au esan leyon bat edo batek, eta orduan yakin da maistra barri orrek eztakiala firmetan.\nOstean, orra or neskatoa beingo baten maistra eginda.\nBeingoan egiten dabe sosialistak euron karrerea.\n—Ai, ugazaba! Sosialistak arin egiten dabe euron karrerea, atzekoaren begira egon barik; baña ariñago egiten dabe beste gauza bat.\n—Ikustekoa izango da Portugaleteko diputadu lodiak Frantzi aldera edo Portugal aldera egingo daun karradera ariña, bere erreboluziño barriaren erre-egosiak txarto urteten badeutso.\n—Guk ez yoagu ikusiko ori karraderarik egiten.\n—Izan leiteke orrek oraingo karraderea geuk ikusi barik egitea. Orain artekoak be geuk ikusi barik egin dituz ta.\nGranadako probintziko «Puebla de don Fadrique» deritxon erri baten, gora-bera bat izan dabe Hoyos Jose Mari ta Martinez Felis sosialista amurrutuak.\nMartinezek, amurru andiaz, bere aurrean belauniko pareu ta berari parkeskatu dagiola esan deutso, olango baten, Hoyoseri.\nTa ariñago belaunikotu deiten edo, belarri ondoan belarri-ondoko eder bat ezarri deutso.\nBaña Hoyosek Martinezeri, txistua baño ariñago, berak baño amurru geyagogaz erantzun deutso, belaunikotu barik, zutun-zutunik dagoala, berari tiro bat yaurtin eta tiro berorregaz bera illagaz.\nOrra or orren igualdadea!\nJainkoari sasoiz parkeskatuko al eutson illak, il baño lenago; baña... zeinbat bidar parkeskatu ete deutso berak iñori, parkeskatu eragin gura izateko bere lagunari?\nTa, belauniko, atan be!\nIkusi ete dau bera iñoiz iñok belaunikotuta olantxe, belauniko, egon bear izan daun lekuan?\nTa beste orrek be bardintasun ona erakutsi dau, arranoetan, belarri-ondokoari tiroaz erantzunagaz!\nTxitxuk esan deuskun guztia entzun ta gero, lekurik badago, beste gizon baten ipuin bat kontau bear dot.\nAu gizon au ezta orrekaz bat.\nIzena be beste bat dauko ta...\nMargarit Benito deritxo: Margarit abizenez, ta Benito bateo-izenez.\nOnek, Margarit Benito jaun onek, Kataluniako erri baten, bera bizi dan errian, lantola bat dauko.\nTa bere lantola orretako langile guztiai, aurten, bateri be bere aurrean belaunikotu deitela agindu barik, alogeren ganera, igaz lantoleak itxiriko irabazteen zati bat dala ta, bakotxari brein mille erreal emon deutsie.\nItanduko neuskio nik ointxe Txitxuri ia au gizon au zer dan: sosialistea ala...\n—Ugazaba, itandu barik be esango deutsat, berorrek gura badau. Bakit karlistea dana.\n—Nok esan deusk?\n—Yakin nik! Orain artean be olango bearrak egin bakoa ezta ta...Urtean-urtean egiten dituz, Largo Kaballerori baimenik eskatu barik.\n—Ganera, badakit kontzejala dana be.\n—Kontzejal karlistea dok, oyez?\n—Bai, jauna. Ta esango deutsat nongoa be, ugazaba. Olesakoa.\n—Bere erria dok, izan be, Olesa.\n—Egin leyo oyes Olesa orrek olango seme onari.\n1934-ko Zezeillaren 11-n argitaratu zan)


Visio 2018 konferentziak call for papers deialdi batekin ireki du bere egitaraua - SPRI\nMartxoaren 28an bukatuko da hitzaldiak eta artikuluak aurkezteko epea.\nBilbon egingo da azaroan zaintza teknologikoan eta adimen lehiakorrean espezializatutako Visio nazioarteko konferentziaren 7. edizioa. Bi urterik behin antolatzen den topaketa hori huts egin ezinezko hitzordu bihurtu da erabaki estrategikoak hartzeko zaintza eta adimena baliatzen duten antolakunde, enpresa eta profesionalentzat. SPRI Taldeak, Tecnaliak, IK-4 zentroak eta Bizkaiko Foru Aldundiak (BEAZen bitartez) antolatzen dute kongresu hori, zeina azaroaren 15ean eta 16an egingo baita UPV/EHUko Bizkaia Aretoan.\nVisio ekitaldiaren antolatzaileek call for papers deialdi bat egin dute, ahalik eta egitarau parte-hartzaileena, osoena eta inspiratzaileena prestatzeko. Deialdi hori gonbidapen bat da topaketan aktiboki parte hartzeko, hala hitzaldi edo artikuluak bidali behar dira proposamen bezala. Aukeratutako hitzaldiak Visio konferentziako osoko bilkuretan edo mahai-inguruetan aurkeztuko dira, eta artikuluak, berriz, Akta Liburuan argitaratuko dira.\nBi kasuetan, konferentziako bloke tematiko baten barruan txertatu beharko dira proposamenak. Deialdian jasota daude bloke horiek: sareko adimena, adimen kolaboratiboa eta lurralde adimena, patente bidezko zaintza, 4.0 adimena, adimen prozesuetako elementu ukiezinak (estrategia eta pertsonak), adimena Europako proiektuetan eta transferentzia teknologikoa, Iberoamerikako esperientziak, ZT/AL arloetako joerak eta, azkenik, enpresen arteko esperientzia trukerako espazioa.\nHala, proposamenak izan daitezke, adibidez, adimen sistema banatuak, zaintza partekatuko proiektuak edo ikaskuntza kolaboratiborako instrumentuak koordinatzeko edota integratzeko tresnei buruzkoak. Orobat osasun eta hezkuntza sektoreetan adimen kolaboratiboko sistemak ezartzeari buruzkoak, edo enpresa-estrategia kudeatzeko metodologia berriei nahiz adimen arloko tresnetan txertatzen ari diren garapen teknologiko berriei buruzkoak.\nParte hartzeko epea martxoaren 28an bukatuko da. Lehen fase honetan ez da zertan bidali dokumentu osoa, nahikoa da lanaren froga bat aurkeztea, gehienez 300 karakterekoa. Apirilaren 27tik aurrera, aukeratutako ekarpenek argitalpen osoak bidali beharko dituzte, luzapen eta formatu zehatz batean. Bigarren fase horretan lanak entregatzeko epea maiatzaren 31ra artekoa izango da, eta irailean argitaratuko da topaketaren behin betiko egitaraua.


Errinozero - Wikipedia, entziklopedia askea.\nadarkizko, rhinoceros horn (en) eta mammal horn (en)\nErrinozeroa (Rhinocerotidae) (grezieratik: errino, "sudurra" eta kera, "adarra") perisodaktiloen taldeko ugaztunen espezie multzo bat da. Bost espezie baino ez dira gaur egun, bi Afrikan eta hiru Asiako hegoaldean: Sumatrakoa, Javakoa eta Indiako errinozeroa (azken biak adar bakarrekoak). Horietatik hiru espezie desagertzeko arrisku larrian daude: Indiako errinozeroa arriskuan dago eta errinozero zuria ere laster egon daiteke, 17.500 bat ale baino ez baitaude bizirik.\nErrinozeroak handiak dira tamainaz, munduan dauden ugaztun handienen artean. Espezie guztiak tona bat baino gehiagokoak izan daitezke. Belarjaleak dira eta babesteko larru gogorra eta sendoa dute. Burmuina txikia da erlatiboki (400-600 gramo artean). Adar handia dute aurrealdean, sari preziatua ehiztarientzat, beste antilopeak ez bezala keratinaz (ile eta azkazalaren substantzia bera) eginda baitago. Usaimen bikainekoa da (sudurreko ehuna burmuina bera baino pisutsuagoa da) eta entzumen ona dute eta hirurogei urte iraun dezakete. Bakartiak eta lurralde finkokoak dira.


Katxonderstan: Xabier Etxaniz Rojo: "Idazle izatea jainko txiki bat izatea bezalakoa da, eta AEK-ko irakaslea izatea ere bai"\nXabier Etxaniz Rojo: "Idazle izatea jainko txiki bat izatea bezalakoa da, eta AEK-ko irakaslea izatea ere bai"\nKatxonderstanen bisita jainkotiarra izan dugu: Xabier Etxaniz Rojo idazlea eta AEK-ko iraskalea izan dugu, eta elkarrizketa oso Oiartzun Irratiaren webgunean duzu, hementxe bertan.\nBaina zergatik izan da bisita jainkotiarra?\n"Waterloon galdutakoak" argitaratu berri du Xabierrek, eta bertan idatzita utzi du AEK-ko irakaslea Jainkoaren pareko izakia dela...\nIdazlea izatea ere jainko izatearen pare dago, Xabierrek esan digunez. Izan ere, gauza asko egin ditzakezu inpunitate osoz...\nGoiko argazkian ikusten denez, Xabier "Waterloon galdutakoak" eleberriari buruz hitz egitera etorri zaigu. Orain arte kritika onak izan ditu liburuak, baina Alazne Etxeberriak (@ealazne) badu kexa bat.\nLiburuaren hari nagusia Bakarneren egoera da: iktusa izan du, eta euskara ulertzeko eta hitz egiteko gaitasun oro galdu du.\nNolanahi ere, Bakarneren iktusarekin lotutako kontakizunaz gain, AEKrekin, euskalduntzearekin eta euskararekin lotutako hamaika hausnarketa ere badira liburuan. Esate baterako euskara ohe-hizkuntzatzat hartzea.\nMirari Martiarenak (@MiraririMirari) eta biok pasarte horri buruzko argibideak eskatu dizkiogu Xabierri, eta hau erantzun digu:\nBeste kontu batzuk ere izan ditugu: Slow mugimenduak Korrikari boikota egiteko deialdia, ironia erabiltzeko jolasa, futbologiari buruzko azalpenak, Lizarrustihistango gorabeherak, ITV izatearen abantailak (Irunés de Toda la Vida), Oiartzun Irratiko elkarrizketa Arantxa Iturbek Euskadi Irratian egindakoa baino hobea izan den...\nBaina, horretarako, elkarrizketa entzun beharko duzu: egin klik hemen!\nAgur eta umore, Xabier!\nXabierri egindakoa 40. elkarrizketa da! Orain arteko guzti-guztiak Oiartzun Irratiaren webgunean dituzue entzungai. Bistaratu nahi badituzu, sakatu hemen.\nEgilea: martinkitto3@gmail.com ordua: 03:30\nEtiketak: "Waterloon galdutakoak", #OEK, AEK, euskalduntzea, euskara, Martin Kitto, Mirari Martiarena, ohe hizkuntza, Oiartzun Irratia, Ongi etorri Katxonderstanera, slow mugimendua, umorea, Xabier Etxaniz Rojo